RTM agensi pertama laksana pemberian dos penggalak

KUALA LUMPUR, 17 Disember - Radio Televisyen Malaysia (RTM) menjadi agensi pertama mengadakan kerjasama dengan Pusat Perubatan Universiti Malaysia (PPUM) melaksanakan pemberian suntikan dos penggalak kepada warga kerjanya.

Program julung kali itu merupakan anjuran Bahagian Program Radio.

Seramai 169 kakitangan RTM di Angkasapuri layak untuk menerima dos penggalak selepas tapisan dibuat.

Bagi melancarkan program, 25 petugas PPUM terlibat dalam proses pemberian dos penggalak tersebut.

Program bermula 8:30 pagi sehingga 1:00 tengah hari bertempat di foyer Wisma Radio, Angkasapuri.


TANJUNG BALAU, 17 Disember - Operasi Carilamat memasuki hari ketiga dan tiada mayat baharu ditemui setakat pukul 8:00 pagi tadi menjadikan jumlah keseluruhan penumpang maut 19 orang.  Manakala penumpang terselamat kekal 14 orang.  Timbalan Pengarah (Operasi) Agensi Penguatkuasaan Maritim Malaysia (Maritim) Johor, Kepten Maritim Simon Templer Lo Ak Tusa memaklumkan, sektor operasi hari ini diperluaskan sehingga 214.8 batu nautika persegi meliputi Tanjung Balau hingga Tanjung Penawar.  Tiga buah helikopter daripada MARITIM, Pasukan Gerakan Udara Polis dan Jabatan Bomba dan Penyelamat digerakkan dalam operasi Carilamat.  Selain lima buah aset laut daripada MARITIM, Tentera Laut Diraja Malaysia dan Pasukan Polis Marin.  Seramai 128 anggota penyelamat di darat, udara dan laut digerakkan dalam operasi tersebut.


Bekalan air di 463 kawasan terjejas pulih malam ini

KUALA LUMPUR, 17 Disember - Bekalan air di kesemua 463 kawasan yang terjejas berikutan henti tugas Loji Rawatan Air Sungai Semenyih (LRA Sg Semenyih) dijangka pulih sepenuhnya pada 11:30 malam ini.

Air Selangor Sdn Bhd (Air Selangor) menerusi satu kenyataan memaklumkan bekalan air bersih telah mula disalurkan secara berperingkat pada 8:30 malam semalam.

Selain itu, bagi memudahkan pengguna, bantuan air alternatif melalui 81 lori tangki akan terus digerakkan ke kawasan-kawasan yang terjejas dan premis-premis kritikal sepanjang tempoh gangguan bekalan air tidak berjadual ini.

Pengguna boleh mendapatkan senarai kawasan yang terlibat menerusi laman sesawang hentitugas.airselangor.com atau aplikasi Air Selangor yang boleh dimuat turun.

Pengguna turut boleh merujuk kesemua saluran komunikasi rasmi Air Selangor seperti Facebook, Instagram dan Twitter atau hubungi Pusat Perhubungan Air Selangor di talian 15300.

Terdahulu, LRA Sg Semenyih dihenti tugas berikutan insiden pencemaran bau di Sungai Semenyih.


OP Benteng, 7 PATI guna laluan balak di sempadan Malaysia-Thailand ditahan

PADANG TERAP, 16 Disember - Tujuh pendatang asing tanpa izin (PATI) ditahan ketika menggunakan laluan balak, sektor Op Benteng di sempadan Malaysia-Thailand di Padang Terap, Kedah pada Rabu.

Kesemua mereka berumur antara 17 hingga 39 tahun merupakan warganegara Myanmar, empat daripadanya adalah wanita.

Markas Divisyen Kedua Infantri Malaysia menerusi kenyataannya memaklumkan, pihaknya turut merampas matawang Malaysia, Myanmar dan Thailand, barang kemas dan telefon bimbit yang keseluruhannya bernilai RM3,237.

Mereka dibawa ke Kem Sahara untuk siasatan awal dan kemudiannya dibawa ke Balai Polis Kuala Nerang untuk tindakan selanjutnya.

Dalam kejadian kira-kira pukul 1.25 petang semalam itu, sepasukan tentera daripada markas berkenaan telah melakukan rondaan di laluan balak sempadan Malaysia-Thailand.

Semasa rondaan, pasukan telah bertembung dengan PATI terbabit yang sedang berjalan di atas laluan denai bukit sebelum bertindak menahan mereka dan didapati tidak memiliki kad pengenalan Malaysia.


KUALA LUMPUR, 16 Dis - Penganjuran Sambutan Tahun Baharu secara besar-besaran tidak dibenarkan

Menteri Kesihatan, Khairy Jamaluddin berkata hanya sambutan tahun baharu secara kecil-kecilan dan persendirian dibolehkan dengan saranan perlu melakukan ujian kendiri COVID-19.

Dalam sidang media di Parlimen, beliau turut memaklumkan pusat pemberian vaksin mega akan diwujudkan semula bagi mempercepat pemberian dos penggalak.

Ia akan dimulakan di kawasan Lembah Klang terlebih dahulu


Harga ayam di Kelantan RM7 sekilogram

GUA MUSANG, 16 Disember - Harga ayam di Kelantan menunjukkan penurunan mencecah RM7 sekilogram berbanding sebelum ini RM10 sekilogram.

Menurut Pengarah Kementerian Perdagangan Dalam Negeri dan Hal Ehwal Pengguna (KPDNHEP) Kelantan, Adnan Abd. Rahman, ia hasil pemantauan berterusan selain kerjasama baik peniaga menjual ayam pada harga lebih rendah.  "Alhamdulillah selepas kita perkenalkan Skim Harga Maksimun Keluarga Malaysia kita tetapkan harga RM9.30 sekilogram ayam. Di Kelantan kita tengok ada jual serendah RM7.90 dan saya terjumpa yang jual RM7 pun ada. Ada jual RM6.99. Jadi bagi saya satu trend yang sihat dan kita mengalu-alukan peniaga dapat turunkan harga lagi supaya pengguna tidak terbeban dengan harga tinggi sebelum ini".

Beliau ditemui pada Program Kempen Beli Barangan Malaysia (KBBM) di K’Mart Kesedar Gua Musang, Kelantan.

Program jelajah KBBM adalah yang ketiga diadakan di Kelantan selepas program sama di Kota Bharu dan Pasir Mas.


SETIU, 16 Disember - Seorang pencari emas maut dalam kejadian tanah runtuh di kawasan lombong Kampung Air Sejuk, Setiu.

Mangsa, Mohd Johari Mohd Asri 34 Tahun dari Guntung Dalam dipercayai tertimbus dalam kejadian 5.00 petang semalam.

Ketua Polis Daerah Deputi Supritenden Affandi Husain berkata mangsa yang bekerja kampung dikatakan berada di dalam kawasan perlombongan emas milik persendirian bersama bapanya.

Ketika kejadian cuaca mendung dan hujan lebat turun sekejap-sekejap menyebabkan tanah dikawasan tersebut lembut.

Usaha mengeluarkan mangsa terpaksa dilakukan dengan bantuan jentolak akibat dari jenis tanah liat dan berpasir dan mudah runtuh.

Mangsa telah ditemui tujuh petang semalam dan di hantar ke Hospital Setiu untuk pemeriksaan lanjut.

Dalam pada itu DSP Affandi Hussain menasihati orang ramai tidak menghampiri kawasan berisiko ketika ini berikutan hujan berterusan sejak semalam.

Masyarakat juga di ingatkan mengambil langkah keselamatan yang sepatutnya ketika membuat kerja pelombongan.


Kempen PRU DUN Sarawak Ke-12, 10 kompaun dikeluarkan setakat ini

KUCHING, 15 Disember - Polis Sarawak mengeluarkan sebanyak 10 kompaun bernilai RM35,000 sepanjang tempoh 9 hari kempen PRU DUN Sarawak Ke-12.

Pesuruhjaya Polis Sarawak, Datuk Aidi Ismail berkata, dalam tempoh sama sebanyak 2,265 permit polis diluluskan kepada calon dan parti yang bertanding.

Ketika ditemui di Mes Pegawai Kanan, Ibu Pejabat Kontinjen, IPK Sarawak, beliau turut memberitahu sebanyak 46 kertas siasatan bagi tempoh 30 November sehingga 13 Disember.

Antaranya membabitkan Seksyen 223 Akta Komunikasi dan Multimedia iaitu salah guna media sosial dan Seksyen 509 Kanun Keseksaan kerana kesalahan fitnah.


Kemalangan: Wanita maut, bayi cedera parah

TAIPING, 15 Disember - Seorang wanita maut manakala tiga anaknya cedera selepas kereta yang dipandunya terbabas di Kilometer 209.7 Lebuhraya Utara Selatan, arah selatan, di Taiping malam tadi.  Mangsa seorang anggota tentera, Norfatiha Mohd Zaini, 28 tahun disahkan meninggal dunia di lokasi kejadian.

Ketua Polis Daerah Taiping, Asisten Komisioner Osman Mamat berkata, bayi wanita itu yang berusia setahun mengalami kecederaan parah dan masih dirawat di Hospital Taiping.

Jurucakap Jabatan Bomba dan Penyelamat negeri pula memaklumkan, sepasukan pegawai dan anggota daripada Balai Bomba dan Penyelamat Kamunting bergegas ke lokasi kejadian selepas menerima panggilan kecemasan pada pukul 11.19 malam.

Kenderaan dari arah Sungai Petani ke Ipoh itu dipercayai terbabas lalu melanggar pembahagi jalan.

Kes disiasat mengikut Seksyen 41 (1) Akta Pengangkutan Jalan 1987.


Banjir surut, PPS di Bandar Baharu tutup

BANDAR BARU, 14 Disember - Pusat Pemindahan Sementara (PPS) Sekolah Kebangsaan Sungai Kechil Ulu, Bandar Baharu, Kedah yang menempatkan 23 orang daripada 11 keluarga ditutup pukul 2 petang tadi.

Pegawai Sekretariat Jawatankuasa Pengurusan Bencana Daerah Bandar Baharu Leftenan Pertahanan Awam Abdul Rahim Khairuddin berkata kesemua penduduk yang terjejas banjir di mukim bagan samak itu dibenarkan pulang ke rumah berikutan air surut.

Katanya berdasarkan pemantauan aliran air sungai berdekatan bergerak perlahan sejak pagi tadi dan air sungai berada pada paras normal

Menurutnya,susulan kejadian banjir kilat itu, tinjauan dilakukan oleh pegawai dari Jabatan Pengairan dan saliran bersama penduduk ke rumah pam Permatang Pasir yang berlaku limpahan air semalam.

Hujan lebat luar biasa selama sejam kira-kira pukul 4.30 petang semalam menyebabkan limpahan air serta saliran parit tersumbat di 51 buah rumah di Kampung Parit Nibong, Kampung Asam Kumbang, Taman Cahaya Nilam dan kawasan sekitar Sungai Tepus .


Percepat projek tebatan banjir di Kota Samarahan - Datuk Seri Fadillah

KOTA SEMARAHAN, 11 Disember - Projek tebatan banjir serta naik taraf sistem perparitan di Kota Samarahan yang menelan kos keseluruhan RM30 juta akan dipercepat pada tahun depan.

Menteri Kerja Raya Datuk Seri Fadillah Yusof, berkata ia perlu dipercepat untuk mengatasi masalah banjir di kawasan itu.

Jelasnya, projek itu melibatkan tiga kawasan yang sering kali dilanda banjir kilat teruk iaitu kawasan perumahan Taman Unigarden,Taman Samarindah dan kawasan Sekolah Kebangsaan Jalan Muara Tuang.

Tambahnya, projek itu nanti akan melibatkan pewujudan kawasan limpahan air hujan dan projek pembesaran perparitan.

Beliau ditemui pemberita selepas Taklimat Rancangan Tebatan Banjir Sarawak (Kota Samarahan) di Auditorium Jabatan Pengairan dan Saliran Sarawak di Kota Samarahan.

Terdahulu Datuk Seri Fadillah, beliau turut meninjau tapak yang sering dilanda banjir kilat.

Banjir paling teruk tahun lalu memusnahkan harta benda dan rumah- rumah penduduk di Taman Samarindah.


Mayat kedua kejadian pelanggaran bot di Sungai Perlis ditemukan

KANGAR, 11 Disember - Mayat kedua mangsa kejadian pelanggaran bot di Sungai Perlis berjaya ditemui jam 3.27 petang tadi.

Penemuan itu sekaligus melengkapkan usaha mencari dan menyelamat dua mangsa yang dikhuatiri lemas dalam insiden pelanggaran bot malam Khamis lalu.

Ketua Polis Daerah Kangar, Superintendan Wari Kiew berkata, mayat kedua Abdul Rashid Md Derus, 43 tahun, ditemui berhampiran Denai Larian Pengkalan Asam iaitu kira-kira 5 kilometer dari lokasi mayat pertama ditemui.

Tambah beliau mayat mangsa ketika ditemui dalam keadaan yang masih sempurna dan disahkan sebagai Abdul Rashid oleh majikannya.

Beliau berkata demikian kepada pemberita ketika mengesahkan penemuan mayat kedua di Denai larian Pengkalan Asam di Kangar, Perlis.

Mayat kedua-dua mangsa akan dihantar ke Hospital Sultanah Bahiyah (HSB) di Alor Setar, bagi tindakan selanjutnya manakala operasi mencari dan menyelamat (SAR) ditamatkan.

Operasi pencarian digerakkan pasukan polis, Jabatan Bomba dan Penyelamat, Agensi Penguatkuasaan Maritim Malaysia (MARITIM), Angkatan Pertahanan Awam (APM) dan Jabatan Sukarelawan Malaysia (RELA).


PRU DUN Sarawak, SPR keluarkan 17,885 kertas undi pos

PUTRAJAYA, 11 Disember - Perkembangan Pilihan Raya DUN Sarawak ke-12.

Suruhanjaya Pilihan Raya (SPR) telah mengeluarkan 17,885 kertas undi pos kepada individu yang layak.

Pengeluaran kertas undi pos pada 8 hingga 10 Disember itu dijalankan oleh Petugas Pilihan Raya di semua 82 kawasan DUN.

Setiasusaha SPR, Datuk Ikmalrudin Ishak dalam kenyataan berkata, kesemua kertas undi pos tersebut terdiri daripada 16,728 kategori Borang 1A (Petugas Pilihan Raya, Ahli/Pegawai SPR, Anggota Polis, Anggota Tentera dan Petugas Media.

365 undi pos bagi kategori Borang 1B (warganegara Malaysia yang berada di luar negara), 679 kategori Borang 1C (9 Agensi dalam Sektor Keselamatan & Kesihatan) dan 113 Pengundi Tidak Hadir (PTH) Luar Negara.

Proses pengeluaran kertas undi pos dijalankan dengan kehadiran wakil calon daripada semua parti atau individu yang bertanding.

Pengundi turut diingatkan agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial.


Pengurangan kadar kompaun saman, tempoh kempen dilanjutkan sehingga Rabu

KUALA LUMPUR, 11 Disember - Susulan penutupan kaunter bayaran saman di Pusat Konvensyen Kuala Lumpur.

Tempoh pengurangan kadar kompaun saman sehingga 80 peratus dilanjutkan Jabatan Pengangkutan Jalan (JPJ) sehingga Rabu.

Infografik pengumuman dimuat naik menerusi facebook JPJ.

Saman boleh dijelaskan di semua kaunter JPJ negeri, cawangan dan UTC.

Orang ramai digalak membuat pembayaran secara tanpa tunai.


Kemalangan jalan raya, peniaga nasi lemak maut

MARAN, 11 Disember - Seorang peniaga nasi lemak maut dalam kejadian kemalangan jalan raya di Jalan Besar Jengka 18, Maran.

Mangsa Haryanti Lamsa, 29 tahun dari Felda Sena Jengka 16 yang memandu kereta Proton Persona dipercayai bertembung dengan sebuah lori syarikat perkhidmatan penghantaran cepat yang datang dari arah Temerloh.

Ketua Polis Daerah Maran, DSP Norzamri Abdul Rahman berkata, siasatan awal mendapati mangsa dalam perjalanan dari arah Bandar Pusat Jengka menghala Temerloh.

Ketika sampai di tempat kejadian, kereta dipandu Haryati cuba memotong kenderaan lain kemudian bertembung dengan lori tersebut dari arah bertentangan.

Mangsa disahkan meninggal dunia di tempat kejadian sementara pemandu lori cedera di bahagian siku dan bahu sebelah kanan.

Kes disiasat di bawah Seksyen 41 Akta Pengangkutan Jalan 1987.

Mayat mangsa dihantar ke Hospital Jengka untuk proses bedah siasat.


Warga emas maut dalam kemalangan jalan raya

KANGAR, 10 Disember - Seorang warga emas berusia 92 tahun maut dalam satu kemalangan jalan raya pukul 9.10 pagi tadi di kilometer 2.5 Jalan Kangar – Padang Besar menghala ke Kangar.

Menurut Ketua Polis Daerah Kangar, Superintendan Wari Kiew, mangsa yang maut ditempat kejadian dikenali sebagai Abdullah Saad dari Kampung Sempering dekat Kangar.

Siasatan mendapati, mangsa yang menunggang motosikal telah dirempuh sebuah kereta dari arah belakang ketika melalui lokasi kejadian.

Akibat rempuhan berkenaan, mangsa tercampak ke atas jalan dan mengalami kecederaan parah dan disahkan meninggal dunia oleh pegawai perubatan.

Mayat mangsa dibawa ke Hospital Tuanku Fauziah, Kangar.

Manakala pemandu kereta berusia 35 tahun yang bekerja sebagai buruh hanya mengalami kecederaan dan tidak mempunyai lesen memandu ditahan untuk siasatan lanjut.

Kes disiasat mengikut Seksyen 41(1) Akta Pengangkutan Jalan 1987.


MADA pertingkat industri padi di Perlis

SIMPANG EMPAT, 10 Disember - Pembangunan industri padi luar kawasan Lembaga Kemajuan Pertanian Muda (MADA) akan melibatkan 19 projek kelompok padi dengan penglibatan seramai 3,728 orang petani dengan keluasan 3,918.56 hektar.

Menurut Exco Pertanian dan Industri Asas Tani Negeri, Nurulhisham Yaakob, sebanyak RM1 juta diperuntukkan untuk tujuan itu meliputi Projek Padi Pintar, Projek Padi Organik dan Ladang Benih Padi.

Projek padi pintar melibatkan 3 projek dengan penerapan teknologi IR 4.0 bertujuan mentransformasikan kecekapan pengurusan ke arah meningkatkan potensi hasil padi 8 tan sehektar.

Dua projek padi pintar telah dilaksanakan tahun ini di kawasan Panggas Besar seluas 164 hektar melibatkan seramai 157 orang pesawah terlibat manakala satu lagi di Titi Tinggi Hilir dengan keluasan 106.62 hektar dan melibatkan 78 orang pesawah.

Manakala Projek Padi Organik melibatkan kawasan di Kampung Wang Kelian yang mampu mengeluarkan beras organik secara komersial bermula pada tahun ini dan dijangka akan mendapat persijilan myOrganic pada tahun 2023.

Satu lagi ialah Ladang Benih Padi yang telah dikenalpasti melibatkan 3 kawasan iaitu Bintong seluas 50 hektar, Padang Siding 180 hektar dan Beseri 90 hektar, dengan keluasan keseluruhan adalah sebanyak 330 hektar.


Trend kes positif COVID-19 di Sarawak menurun

KUCHING, 10 Disember - Program Imunisasi COVID-19 Kebangsaan (PICK) di Sarawak menunjukkan keberkesanan dengan trend kes positif termasuk kategori klinikal tiga, menurun sejak enam bulan kebelakangan ini.

Pakar Perubatan Keluarga Jabatan Kesihatan Negeri yang juga Penyelaras Pusat Penilaian COVID-19 (CAC) Kuching, Dr Peter Jerampang berkata, lebih 50 peratus kes aktif menjalankan kuarantin di rumah sahaja, manakala 23.7 peratus lagi memerlukan rawatan di hospital

Bercakap dalam program Randau di TV1, beliau menambah, hanya 1.9 peratus daripada kes aktif memerlukan bantuan pernafasan di Unit Rawatan Rapi.

Sehingga semalam 91.4 peratus golongan dewasa berusia 18 tahun ke atas di Sarawak telah menerima dos 1 dan dua vaksin COVID-19.

Manakala 75.3 peratus dalam kalangan mereka yang berumur 12 hingga 17 tahun telah menerima dos serupa.

Dalam pada itu, lebih 800,000 penduduk di Sarawak telah menerima dos ketiga atau dos penggalak.

Mengulas mengenai persediaan pada hari mengundi 18 Disember ini, Dr Peter berkata kakitangan Jabatan Kesihatan akan ditempatkan di khemah-khemah khas di setiap pusat pengundian.


Bomba Sarawak pertingkat pemantauan kawasan risiko banjir

KUCHING, 10 Disember - Kempen Pilihan Raya DUN Sarawak ketika ini berdepan dengan faktor cuaca terutama musim tengkujuh.

Atas faktor itu Jabatan Bomba dan Penyelamat Sarawak mempertingkat pemantauan di kawasan berisiko banjir.

Ketua Cawangan Pengurusan Operasi dan Balai, John Sagun Francis berkata ini termasuk melakukan rondaan berkala setiap dua jam ketika hujan tanpa henti.

Selain itu, pihak bomba juga sentiasa memantau media sosial seperti Facebook di pusat gerakan yang beroperasi 24 jam dalam usaha memberi respon segera jika ada penduduk terjejas memuatnaik informasi atau gambar dilaman sosial.

Beliau berkata demikian dalam Program Randau yang disiarkan secara langsung di TV1.

Menyentuh mengenai persiapan pada hari pengundian pula John Sagun berkata anggotanya telah dikerahkan bersedia pada setiap masa berdepan insiden kecemasan

Pada masa yang sama akan melakukan pemeriksaan di pusat-pusat memuang undi sebelum hari pengundian bagi memastikan keselamatan dalam keadaan optimum.


KPDNHEP Perlis rampas 8,600 liter diesel bernilai RM18,490

KANGAR, 10 Disember - Kementerian Perdagangan Dalam Negeri dan Hal Ehwal Pengguna (KPDNHEP) Perlis merampas 8,600 liter diesel bernilai RM18,490 di sebuah premis berhampiran kuari di Sungai Batu Pahat, Kangar petang semalam.

Menurut Pengarah KPDNHEP negeri, Norazah Jaapar, serbuan dibuat oleh 7 anggota penguat kuasa yang diketuai, Pegawai Penguat kuasa, Amir Abdullah setelah menerima maklumat premis berkenaan digunakan sebagai lokasi penyimpanan diesel tanpa kebenaran.

Hasil pemeriksaan mendapati premis tersebut tidak berpenghuni dan pasukan operasi menyita kesemua diesel terbabit untuk tindakan lanjut.

Siasatan dijalankan dibawah Akta Kawalan Bekalan 1961 di mana jika disabitkan kesalahan boleh didenda tidak melebihi RM1 juta atau penjara tidak melebihi tiga tahun atau kedua-duanya sekali.

Bagi kesalahan kedua atau berulang, boleh didenda tidak melebihi RM3 juta atau penjara tidak melebihi lima tahun atau kedua-duanya sekali.


Lebih 25,000 peluang pekerjaan, RM109.1 Bilion diluluskan Program Galakan Pelaburan Strategik

KUALA LUMPUR, 9 Disember - Kerajaan menerusi Kementerian Perdagangan Antarabangsa dan Industri, MITI telah berjaya meningkatkan pelaburan asing dalam sektor pembuatan.

Sejumlah RM109.1 bilion telah diluluskan menerusi program galakan pelaburan strategik dalam tempoh 100 hari pentadbiran, dengan unjuran lebih 25,000 peluang pekerjaan.

Dalam pada itu, Kementerian Perusahaan Perladangan dan Komoditi juga berjaya meningkatkan eksport sektor agrokomoditi dengan nilai RM147.2 bilion.

Sebanyak RM3.3 bilion juga disalurkan Kementerian Kewangan menerusi Program Subsidi Upah bagi membantu aliran tunai perusahaan kecil dan sederhana, PKS, memanfaatkan 189,000 majikan dan 1.9 juta pekerja.

Di samping itu, Kementerian Pertanian dan Industri Makanan melalui kerjasama dengan Agro Bank, menyalurkan pembiayaan bernilai lebih RM80 juta kepada 4,217 penerima.

Selain itu, pelbagai program dirangka untuk memastikan Keluarga Malaysia dapat meneruskan kelangsungan hidup dengan selesa dan bukan hanya golongan pekerja yang diperjuangkan, tetapi juga golongan usahawan.

hasilnya; Kementerian Pembangunan Usahawan dan Koperasi berjaya melahirkan 3,667 usahawan baharu yang terdiri daripada belia, graduan dan warga yang hilang pekerjaan akibat pandemik.


Suntikan kesungguhan dan iltizam untuk barisan kabinet terus bekerja bersama rakyat

KUALA LUMPUR, 9 Disember - Pelaporan 100 hari Aspirasi Keluarga Malaysia bukan sesuatu yang diperbesar-besarkan, sebaliknya memberi impak dan manfaat kepada rakyat.

Ia dapat dilihat melalui pencapaian 6 teras utama iaitu menstruktur semula ekonomi, menjamin keselamatan dan ketenteraman negara, meningkatkan kesejahteraan sosial , memperkukuh penyatuan Keluarga Malaysia, mempertingkatkan infrastruktur dan memperkasa penyampaian perkhidmatan.

Perdana Menteri, Datuk Seri Ismail Sabri Yaakob, menyatakan; Prestasi keseluruhan Petunjuk Prestasi Utama (KPI) 100 hari Jemaah Menteri, telah mencapai tahap 90%.

Perdana Menteri menetapkan sasaran 100 hari bagi setiap kementerian sejurus pengumuman barisan kabinet pada 27 Ogos lalu.

Prestasi 100 Hari Aspirasi Keluarga Malaysia itu dimuktamadkan pada 24 September lalu.

Prestasi diukur berdasarkan Perkhidmatan Teras Kementerian sebanyak 50%, Penilaian Prestasi Menteri, 25% dan Persepsi Awam terhadap Menteri dan Kementerian, juga 25%.

140 sasaran ditetapkan untuk dilaksana sepanjang 100 hari tersebut, melibatkan lima Kluster, iaitu Kluster Menteri Kanan, Ekonomi, Sosial, Keselamatan dan Infrastruktur.

Datuk Seri Ismail Sabri berucap merasmikan program 100 Hari Aspirasi Keluarga Malaysia di ibu negara.


Rakyat diminta terus beri maklum balas dengan kerajaan - PM

KUALA LUMPUR, 9 Disember - Sasaran penuh KPI tidak mustahil dicapai jika seluruh Jemaah Menteri dengan kerjasama penjawat awam menggembleng tenaga memberi khidmat terbaik dengan mengetepikan segala karenah birokrasi .

Melangkaui tempoh 100 hari pentadbiran, Perdana Menteri mahu rakyat terus berkongsi maklum balas dengan kerajaan.

Lebih 190 ribu keluarga terlibat dalam kaji selidik 100 Hari Aspirasi Keluarga Malaysia, mengukur pencapaian 31 Jemaah Menteri serta 26 Kementerian.

Kaji selidik dilakukan selaras dengan Key Happiness Outcome, KHO yang telah diperkenal dalam Keluarga Malaysia untuk melengkapi KPI 100 hari.

Malaysia berada pada tangga ke-81 Indeks Kebahagiaan Dunia atau World Happiness Report pada 2021.


PDRM tawar diskaun saman sehingga 80 peratus bermula Khamis hingga Ahad

KUALA LUMPUR, 9 Disember - Bersempena 100 Hari Aspirasi Keluarga Malaysia, Polis Diraja Malaysia (PDRM) menawarkan pengurangan kompaun saman terpilih sehingga 80 peratus dengan had minima RM30 selama empat hari bermula hari ini sehingga Ahad.

Pembayaran kompaun boleh dibuat di kaunter PDRM di KLCC, kaunter bayaran saman trafik di ibu pejabat polis daerah dan kontinjen serta portal aplikasi MyBayar Saman.

Pengarah Jabatan Siasatan dan Penguatkuasaan Trafik Bukit Aman, Datuk Mat Kasim Karim bagaimanapun berkata, pengurangan kompaun tidak ditawarkan bagi kesalahan kemalangan, memotong secara berbahaya, menggunakan lorong kecemasan, tidak patuh isyarat lampu merah dan memotong di garisan berkembar.

Selain itu, kesalahan yang dikategorikan tidak boleh kompaun, kesalahan yang berstatus perbicaraan, kesalahan berkaitan kenderaan berat dan kesalahan pengubahsuaian ekzos.


Rosmah Mansor kontak rapat kes COVID-19, perbicaraan kes rasuah projek hibrid solar ditangguhkan

KUALA LUMPUR, 8 Disember - Perbicaraan kes rasuah melibatkan Datin Seri Rosmah Mansor berhubung pembekalan projek hibrid solar kepada 369 sekolah di Sarawak ditangguhkan.

Mahkamah Tinggi memutuskan penundaan tersebut berikutan status MySejahtera Datin Seri Rosmah menunjukkan beliau kontak rapat kes COVID-19.

Hakim Mohamed Zaini Mazlan turut melapangkan perbicaraan yang dijadualkan esok selepas peguam Datuk Jagjit Singh memberitahu mahkamah bahawa status MySejahtera anak guamnya itu berwarna jingga.

Datuk Jagjit berkata, Datin Seri Rosmah hadir di mahkamah namun hanya menunggu di dalam kereta di luar perkarangan mahkamah.

Hakim Mohamed Zaini berkata, prosedur operasi standard (SOP) kompleks mahkamah hanya membenarkan individu yang mempunyai paparan status MySejahtera berwarna biru sahaja dibenarkan masuk.

Datin Seri Rosmah menghadapi pertuduhan meminta rasuah dan dua pertuduhan menerima suapan projek pembekalan tenaga hibrid solar sekolah luar bandar di Sarawak.


Perkasa Perkara 160, jamin adat, budaya Melayu

SEREMBAN, 8 Disember - Bagi menjamin adat dan budaya Melayu agar tidak luntur, Peguam Negara dan Kementerian Pendidikan disaran memperkasa Perkara 160 Perlembagaan Persekutuan.

Ia perlu dilaksana memandangkan ia sering dilupakan.

Yang Dipertua Dewan Negara, Senator Tan Sri Dr. Rais Yatim ditemui pada Kolokium Antirasuah Adat Perpatih Melingkari Hidup Berintegriti di Auditorium D'Sury Kompleks Jabatan Kebudayaan dan Kesenian Negara Negeri Sembilan di Seremban.


UPSI bakal tubuh Pusat Penyelidikan dan Pendidikan Keluarga Malaysia

TANJUNG MALIM, 8 Disember - Universiti Pendidikan Sultan Idris, UPSI bakal menjadi lokasi penubuhan Pusat Penyelidikan dan Pendidikan Keluarga Malaysia.  Perkara tersebut diumumkan Perdana Menteri, Datuk Seri Ismail Sabri Yaakob dalam ucapannya ketika Majlis Perasmian Keluarga Malaysia@IPT di institusi berkenaan.

Pusat ini diharap dapat menginstitusikan Keluarga Malaysia dalam menjadi hab penyelidikan, pendidikan, latihan dan penyebaran ilmu.

Perdana Menteri turut menyeru warga Institut Pengajian Tinggi agar menghayati tiga teras dan nilai utama Keluarga Malaysia; Keterangkuman, Kebersamaan dan Kesyukuran.  Jelas beliau, aura Keluarga Malaysia dilakar melalui kerjasama yang harmoni, sikap saling menghormati dan keterbukaan pelajar terhadap perbezaan.


Musim Tengkujuh: Terengganu pertingkat sistem amaran, ramalan dan hebahan

HULU TERENGGANU, 8 Disember - Langkah menghadapi musim tengkujuh.

59 Stesen Hujan dan Aras Air, 21 Stesen Siren Amaran Awal Banjir dan Tujuh Webcam berada dalam keadaan siap sedia di seluruh Terengganu. Usaha ditingkatkan lagi dengan menambah 34 stesen ramalan dan amaran banjir Program Ramalan dan Amaran Banjir-PRAB Fasa Satu di Lembangan Sungai Terengganu meliputi Sungai Telemong, Sungai Berang dan Sungai Nerus.

Jelas Timbalan Pengarah Pembangunan Jabatan Pengairan dan Saliran Terengganu, Osman Abdullah, program tersebut dapat meramal banjir tujuh hari lebih awal dan meningkatkan keupayaan amaran serta hebahan dua hari lebih awal kepada agensi terlibat. Selain menghasilkan ramalan banjir yang lebih tepat, iaitu kosong perpuluhan lima meter berbanding sebelum ini, dua meter.

Beliau berkata demikian selepas di Kampung Pangkalan Ajal.


KAMI@Pelan Perpaduan Keluarga Malaysia 2021-2025 peringkat negeri Perlis dilancarkan

KANGAR, 8 Disember - KAMI@Pelan Perpaduan Keluarga Malaysia 2021-2025 dirangka selari dengan Pelan Tindakan Perpaduan Negara 2021-2030.

Bermatlamat ke arah mencapai kesepaduan sosial dan perpaduan mampan, program dan inisiatif yang disusun memberi penekanan kepada empat dimensi utama iaitu karib, aksesibiliti, majmuk dan inklusiviti yang menjadi pelengkap kepada pelan dirangka.

Bagi Exco Perpaduan Masyarakat Negeri, Siti Berenee Yahaya, konsep dan pendekatan Keluarga Malaysia memerlukan rakyat negara ini meraikan perbezaan dalam kepelbagaian.

Tiga prinsip asas dalam hubungan antara etnik yang kemudiannya membawa kepada perpaduan iaitu faham, hormat dan terima yang menjadi kunci perpaduan.

Beliau menyatakannya ketika melancarkan sesi maklum balas KAMI@Pelan Perpaduan Keluarga Malaysia 2021-2025 peringkat negeri di Kangar.

Program berkenaan signifikan sebagai usaha mengukuhkan agenda perpaduan negara berpusatkan rakyat yang mana prinsip dan pendekatan merakyatkan perpaduan wajar menjadi kebiasaan dan tapak kepada pembinaan negara ini yang keterangkumannya memberi cerminan ke atas keanekaragaman dan kemajmukan Keluarga Malaysia.

Program dihadiri pelbagai agensi kerajaan, pihak swasta, pemimpin Kawasan Rukun Tetangga (KRT), komuniti, badan bukan kerajaan (NGO) dan pemimpin agama.


Penduduk berhampiran pantai dinasihat tidak jadikan fenomena air pasang besar sebagai pesta bermain air

KEMAMAN, 7 Disember - Penduduk berhampiran pantai khususnya di Terengganu diingatkan, jangan jadikan fenomena air pasang besar sebagai pesta bermain air.  Ketua Balai Bomba dan Penyelamat Chukai, Mohd Zailani Abdullah berkata, sikap ibu bapa yang membiarkan anak mereka mandi-manda di kawasan dinaiki air laut dikhuatiri menyebabkan berlakunya kemalangan seperti lemas dan sengatan haiwan berbisa.

Pemantauan mendapati ada ibu bapa mengabaikan aspek keselamatan dengan membiarkan anak bermain air pada waktu malam.

Terdahulu, Mohd Zailani meninjau kawasan dinaiki air ekoran fenomena air pasang besar di Taman Islam, Bandar Chukai.  Berikutan fenomena itu, tiga kawasan di Kampung Bakau Tinggi, Kampung Pengkalan Cicar dan Kuala Kemaman dinaiki air hingga 0.3 meter.


Sarawak bakal miliki bangunan arkib berteknologi digital

KUCHING, 7 Disember - Sarawak bakal mempunyai bangunan arkib dengan sistem automosi tersendiri yang akan menyaksikan transformasi dalam penyimpanan maklumat-maklumat penting serta khazanah negeri menjelang 2024.

Usaha itu selari dengan dasar kerajaan memperkasa digitalisasi di negeri ini

Bangunan Arkib ini menggunakan sistem Automated Storage And Retrieval Systems (ASRS) bagi tujuan penyimpanan, pengesanan dan pengambilan rekod.

Ketua Menteri, Tan Sri Abang Johari Tun Openg mengadakan lawatan kerja ke projek Bangunan Arkib Negeri bernilai RM250 juta di Kuching.

Dalam pada itu Pengerusi Lembaga Pengurusan Pustaka Negeri Sarawak Tan Sri Dr Hamid Bugo berkata Bangunan Arkib ini bukan sahaja penting untuk memulihara khazanah untuk dikongsi dengan generasi masa depan, malah ia juga menyimpan data-data penting kerajaan.

Ia juga penting untuk meningkatkan taraf pengetahuan anak Sarawak ke arah yang lebih tinggi.

Bangunan Arkib yang dibina ditapak seluas lebih 7.12 hektar ini akan dilengkapi dengan bilik-bilik khas untuk bahan-bahan yang memerlukan persekitaran terkawal dan juga bakal bertindak sebagai pusat penyelidikan serta latihan.


Banjir Sarawak: PPS Kampung Buntal tutup, penduduk dibenar pulang

KUCHING, 7 Disember - Pusat Pemindahan Sementara (PPS) di Dewan Sri Buntal Kampung Buntal dan Surau Ar-Rahman Kampung Sungai Batu di Kuching telah ditutup setelah semua penduduk terjejas sudah dibenarkan pulang petang tadi.

Penutupan PPS tersebut dimaklumkan oleh Angkatan Pertahanan Awam Negeri selaku Sekretariat Jawatankuasa Pengurusan Bencana Negeri pukul 4.00 petang.

Kedua-dua PPS berkenaan yang dibuka pagi semalam menempatkan 122 penduduk terjejas dari 35 keluarga.

Ini berikutan kediaman mereka dinaiki air selepas hujan lebat pada Ahad malam.

PPS Dewan Sri Buntal mempunyai 95 penduduk dari 28 keluarga, manakala 27 penduduk dari tujuh keluarga berlindung di Surau Ar-Rahman.


Peniaga ayam tertinggi terima notis - KPDNHEP Kelantan

KOTA BHARU, 7 Disember - Peniaga ayam antara penerima notis paling tinggi berbanding peniaga barangan lain yang dikesan Perdagangan Dalam Negeri dan Hal Ehwal Pengguna (KPDNHEP) Kelantan.

Pengarah KPDNHEP negeri, Adnan Abd Rahman bertaka, notis di bawah Akta Kawalan Harga dan Antipencatutan 2011 dikeluarkan sejak Januari lalu.

Katanya, antara alasan peniaga, pembekal meletakkan harga tinggi selain peningkatan harga makanan ternakan.

Beliau berkata demikian ketika ditemui pada program Walkabout Skim Harga Maksimum Musim Keluarga Malaysia KPDNHEP Negeri Kelantan di Pusat Transformasi Luar Bandar (RTC) Tunjong.


100 penguat kuasa , pegawai KPDNHEP Melaka turun padang pantau harga barangan

PERINGGIT, 7 Disember - Seramai 100 pegawai penguat kuasa dan anggota Kementerian Perdagangan Dalam Negeri dan Hal Ehwal Pengguna (KPDNHEP) digerakkan bagi memantau premis jualan di seluruh Melaka.

Pengarah KPDNEHP negeri, Norena Jaafar berkata, inisiatif berterusan ini bagi melindungi pengguna daripada pengambilan keuntungan berlebihan oleh peniaga terutama semasa musim perayaan.  Penguatkuasa dan anggota akan ke lokasi tumpuan orang ramai membeli-belah seperti pasar raya, pasar tani, pasar awam dan ladang.  Terdahulu beliau hadir merasmikan Skim Harga Maksimum Keluarga Malaysia di Peringgit.


Saintis main peranan besar, negara berteknologi tinggi

SELANGOR, 7 Disember - Saintis mempunyai tanggung jawab besar untuk membantu Malaysia menjadi negara berteknologi tinggi dengan ekonomi yang diterajui inovasi menjelang 2030.

Menteri Kesihatan, Khairy Jamaluddin berkata, saintis memainkan peranan penting dalam aplikasi pengetahuan dan teknologi untuk membuat keputusan kritikal berdasarkan fakta dan maklumat.

Menurut Khairy, minda cemerlang dalam komuniti saintifik serta kerjasama sains, teknologi dan inovasi akan menghasilkan pembangunan bernilai tinggi untuk rakyat.


Kes rasuah Yayasan Akalbudi, 24 Januari penentu Datuk Seri Ahmad Zahid Hamidi bebas atau diperintah bela diri

KUALA LUMPUR, 6 Disember - Keputusan sama ada Datuk Seri Dr Ahmad Zahid Hamidi akan dibebaskan atau diperintahkan membela diri atas 47 pertuduhan pecah amanah, rasuah dan pengubahan wang haram membabitkan dana Yayasan Akalbudi akan diketahui 24 Januari ini.

Hakim Mahkamah Tinggi, Datuk Collin Lawrence Sequerah menetapkan tarikh itu selepas mendengar hujah kedua-dua pihak di akhir kes pendakwaan.

Pada 19 Mac, pihak pendakwaan menutup kesnya selepas memanggil 99 saksi termasuk bekas pegawai khas Ahmad Zahid, Datuk Seri Wan Ahmad Wan Omar, rakan kongsi firma guaman Lewis & Co, pengurup wang Omar Ali Abdullah dan bekas setiausaha eksekutif Ahmad Zahid, Mejar Mazlina Mazlan. Mahkamah menetapkan 18 hari mulai 28 Mac hingga 30 Jun tahun depan untuk mendengar pembelaan Datuk Seri Ahmad Zahid jika mahkamah mendapati beliau perlu berbuat demikian. Datuk Seri Ahmad Zahid mengaku tidak bersalah terhadap 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi antara 29 Mac 2016 dan 11 April 2018.


Rosmah gagal batalkan perbicaraan dan gugur Gopal ketuai pendakwaan kes projek solar hibrid

KUALA LUMPUR, 6 Disember - Datin Seri Rosmah Mansor gagal dalam permohonan untuk membatalkan perbicaraan kes rasuah projek solar hibrid RM1.25 bilion di Sarawak yang dihadapinya serta menggugurkan Timbalan Pendakwa, Datuk Seri Gopal Sri Ram daripada mengetuai pasukan pendakwaan.

Keputusan sebulat suara daripada tiga panel hakim Mahkamah Rayuan bersetuju dengan hujah pihak pendakwaan bahawa Mahkamah Jenayah tidak mempunyai bidang kuasa untuk memberikan pelepasan pengisytiharan yang dipohon Rosmah selaku perayu.

Hakim Mahkamah Rayuan, Datuk Hanipah Farikullah berkata apa yang dimohon Datin Seri Rosmah tertakluk mengikut perkara yang dibenarkan Kanun Acara Jenayah (CPC).

Dalam pada itu, Datin Seri Rosmah turut memohon maaf kepada Mahkamah Rayuan kerana gagal hadir dalam prosiding rayuannya, minggu lalu.

Peguam Datin Seri Rosmah, Datuk Jagjit Singh memaklumkan bahawa anak guamnya masih berada di Singapura kerana perubahan jadual dan peraturan kuarantin mengikut Laluan Perjalanan Vaksinasi (VTL) antara Malaysia dan Singapura.

Perbicaraan kes rasuah melibatkan Datin Seri Rosmah masih peringkat bela diri dan bersambung pada 8 Disember ini.


Tanah wakaf: 92.24 peratus dibangunkan atas niat pewakaf

SHAH ALAM, 6 Disember - Sebanyak 1,425.76 ekar tanah wakaf di Selangor telah didaftarkan atas nama Majlis Agama Islam Selangor (MAIS) sebagai Pemegang Amanah Tunggal harta wakaf sehingga Oktober lalu.

Exco Agama Islam, Mohd Zawawi Ahmad Mughni berkata, sebanyak 92.24 peratus daripada hartanah wakaf itu telah dibangunkan bagi tujuan tertentu atas niat pewakaf dikategorikan sebagai Wakaf Khas bagi tujuan institusi keagamaan, pendidikan dan kebajikan.

Sebanyak 1.07 peratus hartanah wakaf yang tidak dapat dimanfaatkan atau dibangunkan disebabkan faktor keluasan yang kecil, berkongsi geran serta kurang memberi nilai ekonomi akan dilepaskan atau dijual melalui kaedah Istibdal.

Beliau berkata demikian ketika menjawab soalan ADUN Lembah Jaya, Haniza Mohamed Talha, mengenai keluasan tanah wakaf yang diuruskan MAIS pada sidang Dewan Undangan Negeri Selangor di Shah Alam.


Kolaborasi komuniti dan pendidikan perlu seiring, corak kejayaan murid

KANGAR, 6 Disember - Komuniti menjadi penyumbang atau penyokong utama dalam bidang pendidikan terutamanya dalam mencorakkan kejayaan seseorang murid di sekolah.

Kerjasama komuniti terutamanya ibu bapa kini dilihat saling melengkapi antara satu sama lain berikutan bidang pendidikan sesuatu yang mencabar hari ini.

Menurut Exco Pendidikan Negeri Perlis, Rozieana Ahmad, kolaborasi antara komuniti dan pendidikan sesuatu yang aktif dan memerlukan antara satu sama lain dalam melonjakkan bidang pendidikan.

Beliau menyatakannya ketika ditemui media pada Majlis Apresiasi Hal Ehwal Murid peringkat negeri di Sektor Sumber Teknologi Pendidikan.

Pada majlis ini, pelbagai anugerah disampaikan antaranya Tokoh Guru Disiplin Peringkat Kebangsaan, Ikon Penyelia Asrama Peringkat Kebangsaan, Pengurusan Skim Pinjaman Buku Teks Cemerlang Kebangsaan dan Penghargaan Rakan Strategik Jabatan Pendidikan Negeri.


162 guru di Kedah belum vaksin tidak bersemuka dengan pelajar

ALOR SETAR, 6 Disember - Seramai 162 guru atau 0.1 peratus daripada 30,000 guru sekolah rendah dan menengah di Kedah yang masih belum menerima suntikan vaksin COVID-19 tidak dibenarkan bersemuka secara terus dengan pelajar.

Exco Agama, Pendidikan dan Sumber Manusia, Datuk Najmi Ahmad berkata, peringatan, nasihat dan pendekatan kefahaman keperluan suntikan telah dijelaskan kepada guru berkenaan.

Berhubung jangkitan COVID-19 di Maktab Mahmud, Sik, beliau memaklumkan setakat ini 29 pelajar disahkan positif.

Namun katanya sesi persekolahan diteruskan dengan penutupan hanya membabitkan kelas pelajar dijangkiti.

Beliau ditemui selepas Majlis Penyerahan Bantuan Tablet Kepada Pelajar SMK negeri Kedah di Alor Setar.


Fenomena air pasang besar di Batu Pahat boleh undang banjir termenung

BATU PAHAT, 6 Disember - Penduduk daerah Batu Pahat, Johor diingatkan berwaspada dengan fenomena air pasang besar yang boleh mengundang banjir termenung.  Ia berikutan, paras air 3.3 meter yang direkodkan adalah yang tertinggi setakat ini.  Pegawai Operasi Angkatan Pertahanan Awam, Batu Pahat, Leftenan Muda Pertahanan Awam Suhairi Mat Ali berkata, pemantauan mendapati keadaan air masih naik dan dijangka berlarutan.  Limpahan air mengakibatkan 25 penduduk terjejas daripada empat keluarga ditempatkan di Pusat Latihan Pemimpin Muda, Batu Pahat, sejak 9 malam semalam.  Penduduk terjejas menyifatkan kejadian air pasang semalam adalah yang paling teruk pernah berlaku di kampung ini.

Di Muar, tinjauan RTM mendapati keadaan terkawal namun berjaga-jaga dengan sebarang kemungkinan.


Johor bangunkan Pasar Borong Digital tahun depan

JOHOR BAHRU, 5 Disember - Kerajaan Johor akan membangunkan Pasar Borong Digital tahun depan, bagi menjual hasil pertanian secara dalam talian untuk pasaran tempatan dan antarabangsa.

Menteri Besar, Datuk Hasni Mohammad berkata perbincangan sedang dilakukan dan bakal dimuktamad dalam masa terdekat.

Beliau berkata demikian selepas merasmikan Kebun Bandar sempena Sambutan Hari Perancangan Bandar Sedunia Peringkat Johor di Johor Bahru.


Lelaki maut dipercayai terjatuh ditemui di rumah pam

SUNGAI PETANI, 5 Disember - Seorang lelaki maut dipercayai terjatuh ke dalam rumah pam yang kedalaman 4.57 meter di sebuah taman tema di Sungai Petani Kedah.

Bagaimanapun identiti mangsa tidak dikenal pasti.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JPBM) Kedah, Penguasa Kanan 1 Mohamadul Ehsan Mohd Zain dalam kenyataannya berkata dalam kejadian pada Sabtu pihaknya menerima panggilan kecemasan berhubung penemuan itu.

Jentera dan anggota bomba dari Balai Bomba dan Penyelamat BBP Sungai Petani dihantar ke lokasi kejadian.

Mangsa dikeluarkan dari rumah pam dengan mengunakan alat pengusung.

Mayat diserahkan kepada polis untuk tindakan lanjut.


Kerajaan baiki, bina 1,022 rumah guru, Sekoleh daif di Sarawak - PM

KUCHING, 5 Disember - Kerajaan akan menyegerakan projek membaiki dan membina 1,022 rumah guru dan sekolah daif di Sarawak.

Perdana Menteri, Datuk Seri Ismail Sabri Yaakob memberitahu, ia perlu kerana tiada kompromi melibatkan isu pendidikan berikutan sekolah selesa akan memberi semangat kepada anak-anak untuk meneruskan pembelajaran.

Sehubungan itu beliau berkata, rakyat di Sarawak perlu mengekalkan kerajaan negeri sedia ada bagi membolehkan rancangan pembangunan di antara kerajaan persekutuan dan kerajaan negeri dapat diteruskan.  Perdana Menteri memberi contoh, apabila Kerajaan Persekutuan bertukar tangan pada tahun 2018, ia menyukarkan pembangunan yang dirancang untuk dilaksanakan berikutan tiada persefahaman antara kedua dua peringkat kepimpinan.  Sarawak sentiasa menjadi tumpuan Kerajaan Persekutuan dan beliau berjanji akan meneruskan rancangan pembangunan di Sarawak sekiranya kerajaan sedia ada diteruskan.


Kanak-kanak 5 tahun maut didera

ISKANDAR PUTERI, 4 Disember - Seorang wanita dan teman lelakinya ditahan selepas dipercayai menyebabkan anak kandung berusia 5 tahun maut.

Kematian kanak-kanak lelaki itu dilaporkan petugas Hospital Sultanah Aminah Johor Bahru setelah pemeriksaan mendapati kesan cedera di mulut dan lebam di seluruh badan.

Kanak-kanak malang itu didapati telah meninggal dunia sebelum tiba di Hospital tengah hari semalam.

Menurut Ketua Polis Daerah Iskandar Puteri, ACP Dzulkhairi Mukhtar, mangsa dibawa ke hospital oleh ibunya selepas tidak sedarkan diri.

Siasatan awal mendapati, mangsa didera sejak Jun lalu, tinggal bersama kedua-dua suspek dengan adik dan kakaknya di Nusa Bestari, Iskandar Puteri.

Hasil pemeriksaan lanjut rumah disewa suspek, polis menjumpai getah paip, batang kayu dan poly paip serta kesan darah kerana saringan COVID-19.

Ibu mangsa, 35 tahun dan teman lelakinya, 32 tahun didapati mempunyai rekod jenayah lampau dan kes disiasat mengikut Seksyen 302 Kanun Keseksaan dan Seksyen 31(1)(a) Akta Kanak-kanak 2001.


Jualan Keluarga Malaysia di Terengganu dapat sambutan

HULU TERENGGANU, 4 Disember - Program Jualan Keluarga Malaysia di Terengganu mendapat sambutan menggalakkan sejak mula beroperasi pukul 8 pagi tadi.

Kawasan Parlimen Hulu Terengganu dipilih sebagai lokasi pertama penganjuran program itu sebelum diperluas ke Kuala Terengganu.

Timbalan Menteri Kementerian Perdagangan Dalam Negeri dan Hal Ehwal Pengguna, Dato Rosol Wahid berkata ia akan dilaksanakan dua kali sebulan sehingga Februari tahun depan.

Inisiatif tersebut bagi membantu meringankan kos sara hidup rakyat susulan kenaikan harga barang secara mendadak sejak akhir-akhir ini.

Turut diadakan pelancaran skim harga maksimum keluarga malaysia berkuat kuasa 7 hingga 31 Disember depan.

Sebanyak 12 barangan tersenarai di bawah skim berkenaan.


Jualan Keluarga Malaysia diperluas ke Perlis

KANGAR, 4 Disember – Program Jualan Keluarga Malaysia (PJKM) yang dilancarkan secara rasminya oleh Perdana Menteri, Datuk Sri Ismail Sabri Yaakob Khamis lalu kini diperluaskan ke Perlis.

Buat permulaan, program berlangsung di Bintong dalam kawasan Parlimen Kangar yang akan dilaksanakan dua kali sebulan untuk tempoh 3 bulan sehingga Februari tahun depan termasuklah di Parlimen Padang Besar dan Arau.

Menurut Pengarah Kementerian Perdagangan Dalam Negeri dan Hal Ehwal Pengguna (KPDNHEP) Perlis, Norazah Jaapar, program yang dikendalikan pihaknya merupakan inisiatif kerajaan untuk membantu meringankan kos sara hidup rakyat terutamanya dari kalangan berpendapatan rendah.

Program ini merupakan kerjasama di antara KPDNHEP bersama pelbagai agensi dibawah Kementerian Pertanian dan Industri Makanan (MAFI) dan Kementerian Kewangan Malaysia (MOF).

Antara agensi terbabit ialah Lembaga Pemasaran Pertanian Persekutuan (FAMA);Lembaga Kemajuan Ikan Malaysia (LKIM), Persatuan Nelayan Negeri Perlis (PELARIS), Pertubuhan Peladang Kawasan Bintong (PPK Bintong), Nas Madi Processing Sdn. Bhd. Advance Chicken Processing Sdn. Bhd., Koperasi Wahida HPA Berhad, Al-Haddad Industries Sdn. Bhd dan NFS AMG Trading.

Program Jualan Keluarga Malaysia diharap dapat menjadi pemangkin kepada masyarakat pengguna khususnya di negeri ini untuk merancang pembelian dan membuat pilihan yang bijak bagi mengurangkan bebanan perbelanjaan isi rumah.


Stok kit ujian kendiri COVID-19 untuk mangsa banjir di Terengganu mencukupi

KUALA NERUS, 4 Disember - Stok bekalan kit ujian kendiri COVID-19 masih mencukupi untuk menampung kegunaan penduduk terjejas banjir yang ditempatkan ke pusat pemindahan sementara (PPS) di Terengganu.

Walaupun masih di peringkat awal fasa banjir, Pengarah Angkatan Pertahanan Awam (APM Terengganu) Leftenan Kolonel Mohd Rosman Abdullah menjangkakan stok bekalan yang diterima mencukupi sehingga tamat musim Monsun Timur Laut ketika ini.

Jumlah peratusan tinggi di kalangan penduduk yang telah menerima dua dos vaksin juga mampu untuk mengawal situasi pandemik COVID-19 . Selain itu, Pemantauan pematuhan SOP di kalangan penghuni PPS , turut melibatkan pelbagai agensi berkaitan di setiap PPS beroperasi.

Pada waktu musim tengkujuh tahun lalu , tiada sebarang kes penularan COVID-19 di penempatan PPS negeri Terengganu dilaporkan.


MET Malaysia keluar amaran, hujan lebat di Pantai Timur dijangka berterusan

PUTRAJAYA, 3 Disember - Jabatan Meteorologi Malaysia (MET Malaysia), hari ini mengeluarkan Amaran Cuaca Buruk (peringkat jingga) dan Amaran Cuaca Waspada (peringkat kuning) untuk beberapa kawasan di Kelantan dan Terengganu.

Hujan lebat yang kini melanda melanda beberapa kawasan di negeri Pantai Timur juga dijangka berlarutan dan keadaan dijangka semakin buruk.

Ketua Pengarahnya, Muhammad Helmi Abdullah berkata, Amaran Cuaca Buruk dikeluarkan untuk sembilan kawasan di Kelantan.

Ia membabitkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.

Amaran sama turut dikeluarkan untuk negeri Terengganu membabitkan kawasan Besut, Setiu, Kuala Nerus serta Kuala Terengganu.

Amaran Cuaca Waspada pula membabitkan daerah Hulu Terengganu, Marang, Dungun dan Kemaman di Terengganu serta tiga daerah di Pahang iaitu Kuantan, Pekan dan Rompin.

Amaran Cuaca Waspada turut dikeluarkan untuk dua daerah di Johor iaitu Mersing dan Kota Tinggi.

Menurut kenyataan itu, angin bertiup dari arah timur laut dijangka berpotensi membawa hujan berterusan dan angin kencang boleh menyebabkan banjir di kawasan berkedudukan rendah di kawasan terbabit.


Positif COVID-19: 71 pelajar dan dua guru di Sekolah Seri Puteri di Cyberjaya

SERDANG, 2 Disember - 71 pelajar dan dua guru di Sekolah Seri Puteri (SSP) di Cyberjaya dikesan positif COVID-19.

Menteri Kesihatan, Khairy Jamaluddin memaklumkan, kesemua pelajar telah dipindahkan ke Pusat Kuarantin dan Rawatan COVID-19 (PKRC) di Taman Ekspo Pertanian Malaysia (MAEPS) Serdang.

Menerusi ciapan twitter Khairy menyatakan, ujian saringan telah dijalankan terhadap 451 individu termasuk pelajar, guru dan petugas sekolah berkenaan.

Kesemua pelajar berada dalam kategori 1 dan 2A, stabil.

Manakala 242 individu yang merupakan kontak rapat sedang dikuarantin di asrama SSP.

Menteri Kanan Pendidikan Datuk Radzi Jidin, semalam mengesahkan 65 pelajar SSP dikesan positif COVID-19 selepas seorang guru disahkan dijangkiti virus itu.


VTL dengan negara berisiko penularan Omicron ditangguh, sehingga gambaran jelas diperolehi

PUTRAJAYA, 1 Disember - Setakat ini, tiada varian Omicron COVID-19 dikesan di Malaysia melalui kajian penjujukan genom.

Bagaimanapun, Menteri Sains, Teknologi dan Inovasi, Datuk Seri Dr Adham Baba, berkata sebanyak 3,885 sampel dikenal pasti sebagai varian jenis Delta, sehingga semalam.

Berikutan kebimbangan terhadap varian OMICRON yang dikategorikan bahaya, perancangan mewujudkan Perjalanan Lengkap Vaksin (VTL) dengan negara yang dikenal pasti terdapat kes penularan varian Omicron DITANGGUH.

Menurut Menteri Kesihatan, Khairy Jamaluddin penangguhan dibuat sehingga gambaran lebih jelas mengenai varian itu di peringkat global diperoleh.

Beliau berkata demikian pada sidang media khas yang di Putrajaya.

Jelasnya lagi KKM akan menyediakan senarai negara yang melaporkan kes varian Omicron untuk edaran harian.

Pelancong dari negara berkenaan juga tidak dibenar menyertai program Gelembung Pelancongan Antarabangsa Langkawi, Kedah.

Begitu juga Pelancong yang mempunyai sejarah perjalanan ke negara-negara berkenaan dalam tempoh 14 hari.


YDP Agong zahir kegusaran varian Omicron, minta rakyat amal SOP dan kawal kendiri

KUALA LUMPUR, 1 Disember - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah meminta rakyat terus istiqamah dan mengamalkan kawalan kendiri dan berdisiplin mematuhi prosedur operasi standard (SOP) yang ditetapkan.

Ingatan itu ekoran kegusaran baginda terhadap penularan varian baharu COVID-19, Omicron yang mula merebak ke seluruh dunia.

Datuk Pengelola Bijaya Diraja Istana Negara, Datuk Ahmad Fadil Shamsuddin dalam kenyataannya menyebut, Al Sultan Abdullah turut menasihati rakyat supaya melengkapkan suntikan dos vaksin COVID-19 dan mendapatkan dos penggalak bagi melindungi kesihatan serta keselamatan diri, ahli keluarga dan masyarakat.

Baginda turut menyokong penuh tindakan tegas kerajaan mempertingkat langkah pencegahan dan kawalan sempadan.


Malbatt 850-8 terima pengiktirafan Environmental Compliance

PORT DICKSON, 1 Disember - Kemampuan Angkatan Tentera Malaysia (ATM) dalam melaksana misi pengaman di peringkat antarabangsa mendapat perhatian dunia.

Ini terbukti apabila Kontinjen Batalion Malaysia (Malbatt) 850-8, menerima pengiktirafan Environmental Compliance, dalam misi Pasukan Interim Pertubuhan Bangsa Bersatu (Unifil) di Lubnan.

Menurut Panglima Angkatan Tentera, Jeneral Tan Sri Affendi Buang, pengiktirafan buat kali pertama itu melibatkan semua kem Malbatt iaitu Kem Marakah, Kem Tibnin, Kem Harris dan Entry Point 00.

Tambah beliau, risiko jangkitan pandemik COVID-19 juga tidak menjejaskan kesiapsiagaan anggota Malbatt ke Lubnan.

ATM sentiasa memastikan anggotanya mematuhi SOP termasuk semasa penugasan di Lubnan.

Misi Malbatt 850-8 bermula pada 14 November 2020 selama setahun dan telah diambil alih oleh MALBATT 850-9 mulai 13 November lalu.


Selangor catat 1,076 kes dera kanak-kanak dalam tempoh sembilan bulan

SHAH ALAM, 1 Disember - Sebanyak 1,076 kes penderaan kanak-kanak berlaku di negeri Selangor bagi tempoh Januari hingga September lalu.

Exco Kesihatan Awam, Perpaduan, Wanita dan Keluarga Negeri, Dr Siti Mariah Mahmud di Dewan Negeri Selangor berkata daripada jumlah itu, sebanyak 527 kes membabitkan penderaan fizikal, gangguan seksual, 514 kes, manakala penderaan emosi sebanyak 35 kes.

Jabatan Kebajikan Masyarakat di bawah seksyen 17, Akta Kanak-kanak 2001, bertanggungjawab memberikan perlindungan kepada kanak-kanak daripada dicabul dari segi fizikal, emosi atau seksual.

Pasukan Pelindungan Kanak-kanak turut menyelaras aktiviti di 17 buah Pusat Aktiviti Kanak-kanak mengikut keperluan masyarakat setempat.


Tiada saksi beri keterangan Datuk Seri Ahmad Zahid Hamidi terima suapan atau ada unsur rasuah babitkan Yayasan Akalbudi

KUALA LUMPUR, 30 November - Mahkamah Tinggi Kuala Lumpur diberitahu tiada seorang pun saksi memberi keterangan bahawa Datuk Seri Dr Ahmad Zahid Hamidi telah diberi suapan atau terdapat unsur rasuah dalam pembayaran membabitkan Yayasan Akalbudi.

Peguam Hisyam Teh Poh Teik yang mewakili Datuk Seri Ahmad Zahid berkata, keterangan saksi pendakwaan secara konsisten menyatakan pembayaran kepada yayasan itu adalah untuk tujuan kebajikan dan sumbangan politik.

Pada prosiding siang tadi, Hisyam berkata, saksi ke-81, Omar Ali Abdullah tidak melakukan sebarang kesalahan perbankan.

Pihak Pendakwaan menyatakan wang sumbangan Omar Ali ke akaun pemegang amanah Yayasan Akalbudi adalah hasil daripada aktiviti haram.

Namun menurut Hisyam, pihak pendakwaan gagal mengenal pasti bentuk aktiviti haram yang dimaksudkan dan mengesahkan sumbernya.

Sementara itu, Pengarah Bukan Eksekutif MyEG Services Sdn Bhd, Mohd Jimmy Wong Abdullah dalam keterangan sebelum ini turut menyatakan sumbangan lebih RM9 juta kepada Yayasan Akalbudi atas tujuan kebajikan dan keagamaan.

Malah tidak mempunyai kaitan langsung dengan syarikat MyEG Services.

Hisyam berkata demikian dalam hujah balas di akhir kes pendakwaan terhadap Presiden Umno itu yang berdepan 47 pertuduhan pecah amanah, jenayah rasuah dan pengubahan wang haram membabitkan dana Yayasan Akalbudi.


Pelaburan ekonomi Johor jangka meningkat berikutan pelaksanaan VTL

JOHOR BAHRU, 30 November - Pelaburan ekonomi Johor dijangka meningkat kepada RM10 billion tahun depan dalam tempoh enam bulan pelaksanaan VTL Darat Malaysia-Singapura.

Pembukaan semula sempadan menerusi VTL merancakkan kembali sekurang-kurangnya 20 peratus bagi aktiviti pelaburan negeri itu.

Exco Pelaburan, Pembangunan, Koperasi dan Sumber Manusia negeri, Datuk Mohd Izhar Ahmad berkata, pembukaan semula sempadan menerusi VTL itu turut menjadi alternatif terbaik dalam membantu meningkatkan semula ekonomi rakyat terutama golongan usahawan.

Beliau berkata demikian selepas Majlis Perasmian Anugerah Koperasi Terbaik Negeri Johor.


Johor sokong perbincangan semula projek HSR Kuala Lumpur-Singapura

JOHOR BAHRU, 30 November - Perbincangan projek Kereta Api Berkelajuan Tinggi (HSR) Kuala Lumpur-Singapura wajar dihidupkan semula.

Menteri Besar Johor, Datuk Hasni Mohamad berkata, perbincangan semula tersebut memerlukan perjanjian baharu antara kedua–dua negara, selepas perjanjian asal dibatalkan pada 31 Disember 2019.

Kerajaan negeri katanya akan mengambil peluang menjana ekonomi daripada projek tersebut, meskipun sekiranya perjanjian baharu melibatkan skala projek lebih kecil berbanding perjanjian asal.

Datuk Hasni berkata demikian selepas mengadiri Majlis Serahan Sumbangan kepada Persatuan Cerebral Palsy Johor.

Mengenai pelaksanaan Laluan Perjalanan Vaksinasi (VTL) Darat, Malaysia-Singapura, Datuk Hasni berkata, prosesnya berjalan lancar di Johor.

Beliau menjangka jumlah pengembara dari kedua-dua negara dapat dipertingkat dalam masa terdekat.


Isu kenaikan harga barang: KPDNHEP laksana sesi libat urus dengan pihak industri dan persatuan perniaga

KUALA LUMPUR, 30 November - Kerajaan tidak akan tergesa-gesa dalam membuat keputusan untuk mengenakan sekatan harga maksimum barangan kepada peniaga.

Menurut Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi, pelbagai pertimbangan perlu diambil kira selain mencari punca sebenar peniaga terpaksa menaikkan harga barangan.

Jelasnya, sesi libat urus kini giat dijalankan kementerian bersama pihak industri dan persatuan peniaga bagi mencari penyelesaian kepada isu tersebut.

Tambahnya, setelah mencapai kata sepakat, pihaknya akan meletakkan had harga maksimum di setiap peringkat rangkaian perbekalan barang, seterusnya mengelakkan isu kenaikan harga barangan daripada berlaku.  Beliau menjawab soalan tambahan Ahli Parlimen Bagan, Lim Guan Eng.


KKMM sukar kawal kandungan siaran platform OTT, di luar bidang kuasa perundangan negara

KUALA LUMPUR, 30 November - Kementerian Komunikasi dan Multimedia (KKMM) berdepan kesukaran mengawal kandungan siaran menerusi platform penstriman dalam talian ' OVER-THE-TOP' (OTT), yang berpengkalan di luar negara, termasuk Netflix.

Menurut Menterinya Tan Sri Annuar Musa, Ini kerana, perundangan sedia ada hanya boleh dikuatkuasa terhadap platform berdaftar dan dilesenkan di Malaysia sahaja.

Tan Sri Annuar berkata, ketika ini, tumpuan terarah kepada usaha melaksana program advokasi, bagi memastikan wujud kematangan dalam pemilihan rancangan atau program yang mahu ditonton dalam platform penstriman dalam talian.  Di Malaysia, beberapa langkah pengawalan diambil Netflix, antaranya menyediakan khidmat 'Pemantauan Ibu Bapa' bagi membolehkan mereka mengawal selia penggunaan platform tersebut oleh anak-anak.  Ia termasuk, menyekat kandungan dalam kategori Remaja dan Dewasa menggunakan kata kunci ditetapkan.


Varian Omicron COVID-19: Keberkesanan vaksin terhadap varian sedang diteliti

KUALA LUMPUR, 29 November - Kerajaan sedang meneliti keberkesanan vaksin terhadap varian baharu COVID-19, OMICRON.

Varian dikesan di beberapa negara menyebabkan Malaysia menyekat perjalanan keluar dan masuk dari negara-negara berkenaan.

Jelas Timbalan Menteri Kesihatan, Datuk Dr Noor Azmi Ghazali, pengembara warga Malaysia yang merancang lawatan ke tujuh negara iaitu Afrika Selatan, Botswana, Eswatini, Lesotho, Mozambique, Namibia dan Zimbabwe, tidak akan dibenar meneruskan perjalanan mereka.

Beliau juga menasihatkan orang ramai supaya mengambil dos penggalak dalam meningkatkan imunisasi tubuh badan selain sentiasa mematuhi SOP yang telah ditetapkan.

Sehingga kini, tiga negara telah melaporkan kes membabitkan varian Omicron iaitu Afrika Selatan (77 kes), Botswana (empat) dan Hong Kong (dua).

Datuk Dr Noor Azmi menjawab pertanyaan ahli parlimen Igan, Ahmad Johnie Zawawi.


Banyakkan Program Bahasa dan Kesusasteraan ke arah martabatkan bahasa kebangsaan

JOHOR BAHRU, 29 November - Perdana Menteri, berkata, rakyat Malaysia harus berasa bangga kerana Bahasa Melayu bukan sahaja masih diguna pakai di peringkat antarabangsa tetapi menduduki tangga ke-10 bahasa paling popular penggunaannya di dunia,

Beliau mahu lebih banyak aktiviti bahasa dan kesusasteraan dijalankan.  Pelaksanaannya sebahagian daripada usaha memartabatkan bahasa kebangsaan dan menyemarakan rasa cinta terhadap Bahasa Melayu.

Menurutnya, Bahasa Melayu berdepan cabaran era teknologi maklumat dan komunikasi, serta gelombang perubahan ilmu dan informasi yang berubah dengan pantas.

Datuk Seri Ismail Sabri menambah, sehingga kini, terdapat lebih 300 juta individu bertutur Bahasa Melayu, di seluruh dunia.  Beliau tidak menolak kemungkinan, bilangan penutur Bahasa Melayu akan terus berkembang, sekaligus mengembalikan zaman kegemilangan lingua franca Bahasa Melayu.


Kempen Pembudayaan Kebersihan, usaha kerajaan Perlis tingkatkan kebersihan di premis makanan

KUALA PERLIS, 28 November - Bagi meningkatkan kebersihan terutamanya di premis makanan, sebanyak 10 aspek diberi penekanan oleh kerajaan negeri.

Ini bagi meningkatkan kualiti perkhidmatan penyediaan makanan kepada pelanggan yang berkunjung ke sesebuah premis serta mencapai sasaran Perlis Bersih dan Indah.

Menurut Setiausaha Kerajaan Negeri Perlis, Azman Mohd Yusof, aspek yang diberi keutamaan oleh pengusaha dan petugas di sesebuah premis makanan ialah menjaga kebersihan diri, menjalani pemeriksaan perubatan dan memakai apron, penutup kepala dan kasut bertutup.

Selain itu, memastikan persekitaran premis tiada kacau ganggu, menjaga kebersihan am dan alam sekitar serta keselamatan semua pihak diberi keutamaan termasuk petugas dan pelanggan.

Aspek lain termasuklah ialah memastikan penyediaan, pengendalian dan penyimpanan makanan terjaga, mengelakkan penggunaan plastik sekali guna, menggalakkan pembayaran tanpa tunai dan pematuhan prosedur operasi standard (SOP) COVID-19 terus diberi penekanan.

Beliau menyatakannya ketika menyertai Kempen Pembudayaan Kebersihan dan Peningkatan Standard Perkhidmatan Perniagaan Makanan Seluruh Perlis di Kuala Perlis.

Kempen ini bukan sahaja melibatkan pemilik premis tetapi juga Bahagian Kerajaan Tempatan dan Majlis Perbandaran Kangar.


Ujian MRSM, pemohon boleh semak melalui portal rasmi MARA

PADANG TERAP, 28 November - Ujian Kecenderungan Kemasukan ke Maktab Rendah Sains MARA (UKKM), Ujian Khas Ulul Albab dan Ujian Teknikal bagi Tingkatan Satu dan Empat tahun 2022, akan diadakan bulan depan. Ujian bagi calon di Kedah, Kelantan, Johor dan Terengganu diadakan pada 3 Disember ini manakala dari negeri lain keesokan harinya.

Menteri Pembangunan Luar Bandar, Datuk Seri Mahdzir Khalid berkata, MARA menerima sejumlah 57,122 permohonan untuk ke tingkatan 1 dan 17,350 permohonan ke tingkatan 4 bagi tahun 2022.  Pemohon akan menerima notifikasi menerusi Sistem Pesanan Ringkas (SMS) atau emel yang telah didaftarkan semasa permohonan.  Calon tidak dibenarkan untuk membuat sebarang pertukaran tarikh, masa dan tempat ujian yang telah ditetapkan.  Calon UKKM akan dinilai berdasarkan subjek Bahasa Melayu, Bahasa Inggeris, Matematik, Sains dan Keperibadian.


PM lancar Pelan Tindakan Perpaduan Negara & Kami @ Pelan Perpaduan Keluarga Malaysia

KUALA LUMPUR, 28 November - Datuk Seri Ismail Sabri turut melancarkan satu lagi pelan iaitu KAMI@Pelan Perpaduan Keluarga Malaysia 2021-2025, yang merupakan pelan paling signifikan kepada Kementerian Perpaduan Negara dalam menerajui agenda perpaduan nasional.

Pelan ini, jelasnya dirangka berdasarkan satu kajian yang melibatkan rakyat daripada pelbagai lapisan masyarakat di seluruh negara menjurus kepelbagaian budaya dan agama supaya dapat menepis sebarang usaha yang mencemarkan perpaduan di negara ini.

Beliau turut berkata, impian kemakmuran bersama Keluarga Malaysia adalah asas kepada kestabilan politik, ekonomi dan sosial negara.


Sarawak tumpuan utama JENDELA dan MyDIGITAL, antara negeri terawal laksana rangkaian 5G tahun 2022

SIBU, 27 November - Sarawak negeri yang diberi tumpuan utama dalam Pelan Jalinan Digital Negara (JENDELA) dan Rangka Tindakan Ekonomi Digital Malaysia (MyDIGITAL).

Ia termasuk bakal menjadi antara negeri terawal diberi keutamaan dalam perancangan pelaksanaan rangkaian 5G mulai tahun depan.

Menteri Komunikasi dan Multimedia, Tan Sri Annuar Musa berkata, ia antara lain disebabkan faktor kedudukan strategik Bumi Kenyalang itu dari aspek geopolitik dan kesalinghubungan.

Sarawak juga mempunyai penjanaan bekalan elektrik mesra alam yang sangat diperlukan dalam pembuatan pusat data bagi kegiatan pengkomputeran awan dan sebagainya.

Sehubungan itu, beliau berkata dalam usaha mengutamakan 5G, tumpuan persiapan ketika ini perlu juga terarah kepada melengkapkan rangkaian 4G menerusi pelaksanaan JENDELA fasa satu dan fasa dua yang akan dilancarkan tidak lama lagi.

Beliau yang sedang dalam Jelajah Komunikasi Strategik selama dua hari di Tanjung Manis dan Sarikei bermula hari ini turut memberitahu, Suruhanjaya Komunikasi dan Multimedia Malaysia (MCMC) bakal menambah tujuh menara baharu 4G di kawasan Dewan Undangan Negeri (DUN) Kuala Rajang.

Daripada jumlah menara baharu itu, sebuah menara 4G telah siap dibina dan beroperasi di Hub Tanjung Manis manakala enam lagi sedang dibina.


Kerajaan teliti 3 isu utama Kelantan

TUMPAT, 27 November - Tiga isu utama iaitu royalti petroleum, bekalan air dan pembangunan di Kelantan sedang diteliti Kerajaan Persekutuan.

Jelas Menteri di Jabatan Perdana Menteri (Ekonomi), Datuk Seri Mustapa Mohamed, perkara berkenaan dikemukakan wakil kerajaan negeri pada pertemuan bersama Perdana Menteri, Datuk Seri Ismail Sabri Yaakob, minggu lepas.

Pertemuan melibatkan Menteri Besar Kelantan, Datuk Ahmad Yakob bersama Timbalan Menteri Besar, Datuk Mohd Amar Nik Abdullah dan Setiausaha Kerajaan Negeri, Datuk Nazran Muhammad.


Harga sotong cecah RM100, pemilik restoran nasi kandar berhadapan tindakan KPDNHEP

HULU TERENGGANU, 27 November - Kementerian Perdagangan Dalam Negeri dan Hal Ehwal Pengguna (KPDNHEP) memberikan tempoh sehingga Isnin ini kepada pemilik restoran nasi kandar di Pulau Pinang yang dikatakan menjual sotong mencecah sehingga RM100.

Sekiranya gagal menjawab notis dikeluarkan, tindakan lanjut akan dikenakan mengikut Akta Kawalan Harga Anti Pencatutan 2011.

Timbalan Menteri KPDNHEP, Datuk Rosol Wahid berkata, tempoh lanjutan itu bagi membolehkan pemilik restoran melengkapkan dokumen yang dikehendaki untuk siasatan lanjut.  Selepas pihaknya menerima dokumen lengkap, keputusan akan dibuat untuk menentukan sama ada wujud unsur pencatutan atau sebaliknya.

Beliau ditemui media selepas merasmikan Mesyuarat Bersatu Bahagian Hulu Terengganu di Hulu Terengganu.


Perlis laksana program galakan rakyat tanam sayur guna kaedah hidroponik

KANGAR, 27 November - Kerajaan Perlis akan mainkan peranan dalam menangani isu kenaikan harga barangan dipasaran ketika ini terutamanya sayur-sayuran.

Untuk itu, satu program khas untuk menggalakkan rakyat menanam sayur-sayuran menggunakan kaedah hidroponik berskala kecil akan dilaksanakan.

Menteri Besar Perlis, Datuk Seri Azlan Man menerusi saranan di laman Facebooknya memaklumkan, secara mudahnya program ini bertujuan untuk meningkatkan pengeluaran atau produktiviti sayur-sayuran.

Kaedah pertanian hidroponik tidak memerlukan kawasan yang luas serta mudah untuk kawalan serangga namun perlu pengetahuan mengenai teknik pelaksanaannya.

Jabatan Pertanian Negeri akan membantu memberikan khidmat bimbingan dan nasihat kepada mereka yang terlibat.

Program ini telah diluluskan dalam Mesyuarat mingguan bersama Ahli Majlis Mesyuarat Kerajaan Negeri yang diadakan pada 25 November lalu

Program yang bakal dilaksanakan ini diharap dapat membantu golongan B40 untuk mengurangkan perbelanjaan dapur, menambah pendapatan dan meningkatkan produktiviti sayur-sayuran di Perlis.


KPDNHEP Kedah laksana pemantauan harga barangan di pasar awam, pasar raya

KOTA SETAR, 27 November - Pemeriksaan berterusan dilakukan Kementerian Perdagangan Dalam Negeri dan Hal Ehwal Pengguna (KPDNHEP) Kedah di pasar awam dan pasar raya bagi memastikan peniaga tidak menjual barangan dengan harga yang tinggi serta tidak menasabah.

Pengarahnya, Rae Morn Verak berkata, pihaknya menggerakkan 172 pegawai penguatkuasa dan 51 pegawai pemantau harga di seluruh negeri itu untuk memantau serta menangani isu kenaikan harga barangan.

Jelasnya, kenaikan harga barangan seperti ayam dan sayur-sayuran berpunca daripada beberapa faktor.  Ini termasuk peningkatan kos operasi syarikat penternakan, kos import serta kenaikan harga baja dan racun.

Menguslas lanjut, pihaknya memandang serius isu kenaikan harga barangan yang berlaku seperti dibangkitkan oleh pengguna dan media. Bagi mengurangkan kesan kenaikan harga barangan, pelbagai inisiatif dilaksanakan termasuk program penyeragaman harga dan program pengedaran barangan perlu seperti beras, minyak masak, gula, diesel, petrol Ron 95 dan LPG.


Amal sikap tepati masa - Raja Muda Perlis

KANGAR, 27 November - Raja Muda Perlis, Tuanku Syed Faizuddin Putra Jamalullail menyeru kepada semua agar mengamalkan sikap menepati masa dalam semua aspek kehidupan seharian sepertimana diamalkan di Switzerland dan Jepun agar negara terus maju.

Kepentingan menepati masa juga amat dititikberatkan dalam Islam sepertimana firman Allah dalam surah Al-Asr yang bermaksud ‘demi masa'.

Tambah baginda, setiap negara atau bangsa juga mempunyai pepatah tersendiri yang menggambarkan nilai masa kepada mereka.

Didalam pepatah Melayu mengatakan 'masa itu emas', manakala frasa dalam bahasa Inggeris berbunyi 'time is money' manakala di Jepun terdapat peribahasa berbunyi 'toki wa kane yori' yang bermaksud masa itu lebih berharga daripada emas.

Demikian titah baginda selepas berkenan berangkat menyerahkan sumbangan MAIPs berjumlah RM21,000 kepada 30 orang asnaf di kariah Masjid Al Istiqomah, Kampung Telok Jambu, Bintong untuk diagihkan oleh amilnya, Yunus Kasa.


KKMM anjur 'RIUH-Keluarga Malaysia' bermula Januari tahun depan

KUALA LUMPUR, 27 November - Kementerian Komunikasi dan Multimedia (KKMM) akan menganjurkan program "RIUH-Keluarga Malaysia" bermula Januari tahun depan.

Langkah diambil sebagai usaha mempromosi dan memartabat industri kreatif tempatan.

Timbalan Menteri, Datuk Zahidi Zainul Abidin berkata, program itu juga bertujuan memulihkan ekonomi serta merancakkan sektor pelancongan di setiap negeri secara berperingkat.

Program dilaksana melalui kerjasama antara KKMM, MyCreative Ventures Sdn Bhd dan Agensi Pembangunan Ekonomi Seni Budaya (CENDANA).

Pemain industri juga boleh mengadakan pertunjukan, jualan dan sebagainya untuk menyemarakkan lagi industri kreatif.

Ini juga akan membuka lebih 5,000 peluang pekerjaan baharu.

Datuk Zahidi berucap selepas melancarkan pameran STAR/KL dan Bamboo House KLWKND di ibu negara.


Suami maut, isteri cedera kemalangan di Kemaman

KEMAMAN, 27 November - Seorang lelaki maut, manakala isterinya cedera ringan selepas kereta dipandunya terbabas sebelum terbalik dalam satu kemalangan di Kemaman, Terengganu.

Insiden itu berlaku di Jalan Kuala Terengganu-Kuantan berhampiran Bandar Kerteh.

Ketika kejadian, mangsa dipercayai sedang dalam perjalanan pulang dari Kampung Merchang, Marang menuju ke rumahnya di Kampung Geliga, Kemaman.

Sejurus tiba di lokasi kejadian, kereta dipandu mangsa dipercayai hilang kawalan selepas melalui satu selekoh, sebelum terbabas. Mangsa dikatakan tercampak keluar dari kenderaannya.

Sepasukan paramedik yang tiba di lokasi kejadian mengesahkan mangsa telah pun meninggal dunia.

Manakala isterinya selamat dan dikejarkan ke Klinik Kesihatan Bandar Kerteh untuk menerima rawatan.  Ketua Polis Daerah Kemaman, Superintenden Hanyan Ramlan ketika dihubungi mengesahkan kejadian tersebut.


Ops Sepadu: 596 saman dikeluarkan atas pelbagai kesalahan

KUALA LUMPUR, 27 November - Sebanyak 596 notis saman dikeluarkan kepada pemilik kenderaan dan motosikal atas pelbagai kesalahan.

Ia hasil pemeriksaan anggota penguatkuasa daripada pelbagai agensi kerajaan, menerusi "Ops Sepadu".

Operasi yang dilaksanakan di kawasan Plaza Tol Sungai Besi bermula pukul 11.00 malam tadi.

Timbalan Ketua Pengarah (Perancangan dan Operasi) Jabatan Pengangkutan Jalan (JPJ) Aedy Fadli Ramli berkata sebanyak 3,210 kenderaan diperiksa dan saman dikeluarkan atas pelbagai kesalahan dalam operasi tersebut.

Katanya, sebanyak 3.7 juta kenderaan masih tidak memperbaharui cukai jalan di seluruh negara. Beliau berkata pada sidang media selepas mengetuai Operasi Bersepadu di Plaza Tol Sungai Besi.


Banjir: Penduduk terjejas bandir di Hilir Perak berkurangan

TELUK INTAN, 26 November - Jumlah penduduk terjejas banjir di daerah Hilir Perak berkurangan daripada 102 orang kepada 61 penduduk setakat pukul 4:00 petang.

Menurut Sekretariat Jawatankuasa Pengurusan Bencana negeri, dua buah Pusat Pemindahan Sementara (PPS) masih dibuka namun kesemua penduduk terjejas banjir ditempatkan di Dewan Majlis Perbandaran Teluk Intan (MPTI) di Langkap.  Seramai 19 keluarga masih berada di PPS itu terdiri daripada penduduk tujuh buah kampung di sekitar kawasan tersebut. Sementara itu, PPS di Dewan Serbaguna Chikus terus kekal aktif meskipun tiada penduduk dipindahkan ketika ini.

Ia sebagai langkah menghadapi sebarang kemungkinan berlaku banjir kilat.


SPRM nasihat orang ramai tidak hantar surat layang, dakwaan tidak berasas akan aniaya pihak dituduh

ALOR SETAR, 25 November - Suruhanjaya Pencegahan Rasuah Malaysia (SPRM) Kedah menerima banyak aduan berkaitan aktiviti rasuah, salah guna kuasa dan tuntutan palsu yang dihantar melalui surat layang kepada agensi itu setiap bulan.

Kesemua dakwaan dan maklumat yang disertakan dalam surat layang tersebut, disiasat dengan teliti bagi memastikan setiap tuduhan atau dakwaan yang dilemparkan berasas ataupun tidak.

Bagaimanapun Pengarah SPRM Kedah, Datuk Shaharom Nizam Abd Manap menasihatkan orang ramai agar tidak menghantar surat layang yang mengandungi tuduhan tidak berasas atau tidak lengkap.

Ini kerana tindakan sedemikian boleh menyebabkan penganiayaan terhadap pihak yang dituduh.

Katanya, pengadu perlu mengemukakan maklumat yang lengkap dan sahih bagi memudahkan siasatan dan identiti pemberi maklumat dirahsiakan.

Datuk Shaharom Nizam berkata kepada pemberita selepas Majlis Apresiasi SPRM Negeri Kedah Bersama Rakan Strategik Tahun 2021 di Pejabat SPRM Kedah di sini hari ini.

Pada majlis itu, Ketua Jabatan Pertubuhan badan bukan kerajaan (NGO) dan pihak media menerima sijil penghargaan atas kerjasama yang diberikan kepada SPRM sepanjang tahun ini.

Turut menerima penghargaan, RTM Kedah diwakili Timbalan Pengarahnya, Effa Dian Ali, wartawan RTM Kedah, Fakhrul Razi Ismail dan jurukamera RTM Kedah, Ahmad Rosli Aziz.


Setiausaha Kerajaan Negeri Kedah diiktiraf Tokoh Amalan Baik

ALOR SETAR, 25 November - Setiausaha Kerajaan Negeri Kedah, Datuk Paduka Ammar Dato Shaikh Mahmood Naim diiktiraf sebagai Tokoh Amalan Baik Peraturan Peringkat Kerajaan Negeri 2021 dan Penganugerahan Kerajaan Negeri Kedah sebagai Kerajaan Negeri Aktif Amalan Baik Peraturan (GRP).

Ketua Pengarah Perbadanan Produktiviti Malaysia (MPC), Datuk Abdul Latif Abu Seman menerusi kenyataannya memaklumkan penganugerahan tersebut kerana sumbangan beliau menerajui dan memperkasa amalan baik peraturan di peringkat kerajaan negeri.

Pengiktirafan adalah daripada Perdana Menteri, Datuk Seri Ismail Sabri Yaakob.

Turut menerima pengiktirafan ialah Yang DiPertua Majlis Perbandaran Kulim Kedah (MPKK), Nadzman Mustafa yang diiktiraf sebagai Tokoh Amalan Baik Peraturan 2021 Peringkat Pihak Berkuasa Tempatan / Pihak Berkuasa Negeri Aktif melaksanakan GRP.


Polis Perak adakan HPP sempena Kempen Pencegahan Jenayah Komersial

IPOH, 25 November - Ketua Polis Perak, Datuk Mior Faridalathrash Wahid mengadakan 'High Profile Policing' (HPP) sempena Kempen Pencegahan Jenayah Komersial (Jenayah Dalam Talian) di sebuah pusat beli-belah di Ipoh.

Sehingga 21 November 2021, sebanyak 1,813 kes jenayah komersial dilaporkan membabitkan nilai kerugian berjumlah RM58.37 juta dan seramai 1,112 orang telah ditangkap.

Bagi kes jenayah dalam talian, sebanyak 1,057 kes dilaporkan dengan nilai kerugian lebih RM25 juta membabitkan 682 tangkapan.

Justeru, Datuk Mior Faridalathrash berharap orang ramai dapat menjaga keselamatan diri, keluarga dan harta benda dengan tidak berkongsi maklumat peribadi serta terpedaya dengan taktik penipuan dilakukan penjenayah.


Mangsa banjir hilang Mykad tidak dikenakan denda atau bayaran untuk permohonan gantian

KUALA TERENGGANU, 25 November - Mangsa banjir yang kehilangan kad pengenalan (Mykad) dan sijil kelahiran dan ditempatkan di pusat pemindahan sementara (PPS) dikecualikan mengemukakan laporan polis untuk permohonan gantian.

Pengarah Jabatan Pendaftaran Negara (JPN) negeri Terengganu, Mohamad Nasir Kareem berkata, mangsa banjir yang kehilangan dokumen itu juga dikecualikan daripada dikenakan denda ketika mengemukakan permohonan untuk gantian.

Jelasnya, JPN negeri akan menghantar dua pasukan untuk memudahkan mangsa banjir membuat permohonan gantian kad pengenalan (Mykad) dan sijil lahir yang hilang dan rosak.

Katanya, proses permohonan MyKad baharu yang dibuat melalui unit berkenaan akan siap dalam tempoh 24 jam.

Beliau bercakap kepada pemberita selepas majlis Temu Mesra Bersama Agensi dan Media di Kuala Terengganu.


Banjir di Perak, jumlah penduduk terjejas meningkat kepada 102 orang

TELUK INTAN, 25 November - Jumlah penduduk terjejas banjir di Perak yang dipindahkan setakat pagi ini meningkat kepada 102 orang daripada 32 keluarga.  Mereka ditempatkan di Pusat Pemindahan Sementara (PPS) Dewan Majlis Perbandaran Teluk Intan.

Menurut Sekretariat Jawatankuasa Pengurusan Bencana Daerah, kesemua penduduk terjejas itu melibatkan tujuh kampung dalam mukim Sungai Manik dan Labu Kubong.  Kampung tersebut adalah Kampung Sungai Rambai, Kunci Air 12 Headwork, Kampung Tanjung Keramat, Sungai Kucing, Sungai Seluang, Kampung Matang Jambu Degong dan Parit 7, Chikus.  Mereka terdiri daripada 33 lelaki dan 35 wanita dewasa serta 34 kanak-kanak.  Banjir di kawasan berkenaan berpunca daripada limpahan air sungai Batang Padang dan setakat tengah malam tadi paras air berada pada ketinggian 14.6 meter.


Individu 18 tahun jadi calon pilihan raya, Menteri Besar dan Ketua Menteri setuju pinda Undang-Undang Tubuh Kerajaan Negeri

PUTRAJAYA, 25 November - Individu berusia 18 tahun dibenarkan menjadi calon pilihan raya umum, pilihan raya negeri dan pilihan raya kecil.

Perdana Menteri, Datuk Seri Ismail Sabri Yaakob berkata, perkara itu diputuskan dalam Mesyuarat Menteri Besar (MB) dan Ketua Menteri (KM) Ke-137 pada Selasa.

Sehubungan itu, semua Menteri Besar dan Ketua Menteri bersetuju untuk meminda Undang-Undang Tubuh Kerajaan Negeri.

Menurut Perdana Menteri, mesyuarat turut bersetuju supaya lebih banyak sesi libat urus antara Kerajaan Persekutuan dan Kerajaan Negeri.

Ini terutamanya yang melibatkan projek-projek pembangunan di seluruh negeri.

Dalam pada itu, bagi merancakkan semula aktiviti ekonomi, beliau turut mengajak semua kerajaan negeri menyegerakan pelaksanaan projek berkaitan ekonomi dan perniagaan.

Dalam mesyuarat itu, Menteri Kewangan Tengku Zafrul Aziz dan Menteri di Jabatan Perdana Menteri, Datuk Seri Mustapa Mohamed telah membentangkan Bajet 2022 kepada semua Menteri Besar dan Ketua Menteri.


KPDNHEP Perak pantau kenaikan harga telur

IPOH, 24 November - Kementerian Perdagangan Dalam Negeri dan Hal Ehwal Pengguna (KPDNHEP) Perak menjalankan pemantauan ke atas 11 syarikat pengeluar utama telur ayam termasuk peniaga runcit dan pemborong susulan laporan kenaikan harga telur ayam di negeri itu.

Hasil pemantauan mendapati harga telur ayam meningkat kira-kira 3 sen daripada harga asal.

KPDNHEP Perak dalam satu kenyataan memaklumkan, punca kenaikan berlaku di peringkat pengeluar ayam berikutan kos harga makanan ayam di pasaran dunia meningkat.  Berikutan itu, siasatan dilakukan mengikut Akta Kawalan Harga dan Antipencatutan 2011.  Mana-mana individu atau syarikat yang didapati melanggar undang-undang berkaitan boleh dikenakan tindakan di bawah akta berkenaan.


JAINJ kemuka cadangan buka masjid dengan kapasiti penuh

ISKANDAR PUTERI, 24 November - Jabatan Agama Islam Negeri Johor (JAINJ) akan mengemukakan cadangan SOP kepada Majlis Keselamatan Negara (MKN) dan Kementerian Kesihatan (KKM) untuk membuka masjid dengan kapasiti penuh, selari Fasa 4 Pelan Pemulihan Negara (PPN).

Pemakluman cadangan turut akan dipersembahkan kepada Sultan Johor, Sultan Ibrahim Sultan Iskandar untuk perkenan, sebelum pelaksanaannya yang dijangka pada Januari tahun depan.

Exco Hal Ehwal Agama Islam negeri, Tosrin Jarvanthi berkata, SOP berkenaan turut mengambil kira situasi COVID-19 negara ketika ini.

Beliau berkata demikian kepada pemberita dalam sidang media selepas Persidangan Dewan Undangan Negeri, DUN Johor di Kota Iskandar, Iskandar Putri.

Buat masa ini, semua masjid dan surau di Johor mengikut had satu pertiga daripada kapasiti keluasan masjid.


Bekas Ketua Pegawai Operasi hadapi 38 pertuduhan pecah amanah

KUANTAN, 24 November - Seorang bekas Ketua Pegawai Operasi sebuah syarikat di Kawasan Perindustrian Gebeng Kuantan, dihadapkan ke Mahkamah Sesyen Kuantan hari ini.

Suspek menghadapi 38 pertuduhan kerana melakukan pecah amanah wang milik majikan berjumlah kira-kira RM1.28 juta empat tahun lalu.  Bagaimanapun, tertuduh, Ng Siew Eng, 62 tahun, mengaku tidak bersalah sejurus pertuduhan dibacakan di hadapan Hakim Mohd Kafli Che Ali.

Berdasarkan kertas pertuduhan, tertuduh yang pada ketika itu bertugas sebagai Ketua Pegawai Operasi syarikat, didakwa mengeluarkan cek bagi ahli keluarganya dengan nilai keseluruhan RM1,285,846 dalam tempoh Julai hingga Oktober 2018 di Urban Environmental Industries Sendirian Berhad.  Tertuduh didakwa mengeluarkan 38 keping cek bernilai di antara RM3,730 hingga RM110,036 atas nama sendiri, suami dan dua anak selain digunakan untuk membayar hutang kad kredit.  Tertuduh didakwa mengikut Seksyen 408 kanun Keseksaan.  Mahkamah membenarkan tertuduh diikat jamin RM 36,600 dan diarah menyerahkan pasport, serta melapor diri setiap bulan di balai polis berhampiran sementara menunggu tarikhperbicaraan.  Mahkamah menetapkan tarikh sebutan semula kes pada 6 Januari depan.


Kedah: Mangsa terjejas banjir meningkat 92 orang

ALOR SETAR, 24 November - Kota Setar menjadi daerah kedua dilanda banjir.  39 penduduk dipindahkan ke Pusat Pemindahan Sementara (PPS) Sekolah Kebangsaan Gunung yang dibuka pukul 10.00 malam semalam.

Sehingga pukul 11.00 pagi tadi, jumlah keseluruhan penduduk yang dipindahkan ke PPS di Kubang Pasu dan Kota Setar meningkat kepada 92 orang melibatkan 25 keluarga.  Di Kubang Pasu, 31 penduduk masih ditempatkan di PPS Dewan Kampung Tradisi Lembah Keriang dan 22 penduduk di PPS Dewan Kampung Lahar.  Ketua Sekretariat Pengurusan Bencana Negeri Kedah, Mejar (Pertahanan Awam) Mohd Muaz Mohd Yusoff berkata, di Kota Setar, air sungai yang naik mendadak petang semalam menyebabkan rumah penduduk yang terletak di kawasan rendah dimasuki air.


Penamaan Calon pada 6 Disember, PRU DUN Sarawak pada 18 Disember

KUCHING, 24 November - Suruhanjaya Pilihan Raya (SPR) menetapkan 6 Disember 2021 sebagai Hari Penamaan Calon, manakala Hari Pengundian pula pada 18 Disember 2021 bagi Pilihan Raya Umum (PRU), PRU Dewan Undangan Negeri (DUN) Sarawak ke-12.  Pengumuman dibuat pengerusi SPR, Datuk Abdul Ghani Salleh pada sidang media selepas mempengerusikan Mesyuarat Khas SPR berkaitan PRU DUN Sarawak ke-12 di Kuching.

PRU DUN sarawak diadakan berikutan pembubaran DUN sarawak 3 November lepas.

Datuk Abdul Ghani menambah, tempoh berkempen ditetapkan selama 12 hari.

Daftar Pemilih Pilihan Raya (DPPR) yang akan digunakan adalah Daftar Pemilih terkini sehingga Daftar Pemilih Tambahan yang dikemaskini sehingga 2 November 2021.


Pertukaran PPP ke Sarawak, 1,023 permohonan diluluskan sejak 2017

KUALA LUMPUR, 24 November - Dewan juga dimaklumkan, sejak 2017, 1,023 permohonan pertukaran Pegawai Perkhidmatan Pendidikan (PPP) ke Sarawak, diluluskan.

Pertimbangan pertukaran tersebut dibuat berdasarkan kekosongan jawatan, keperluan opsyen serta kepentingan dan keperluan perkhidmatan.

Beliau menjawab pertanyaan ahli parlimen Sarikei, Wong Ling Biu.


Program Tarif Elektrik Hijau, tawar bekalan elektrik mesra alam

KUALA LUMPUR, 24 November - Mulai 1 Januari tahun depan pengguna domestik dan industri di Semenanjung  boleh memilih untuk beralih kepada penggunaan bekalan elektrik daripada sumber tenaga boleh baharu (TBB) yang dijana dari sumber loji jana kuasa solar dan hidro.

Bekalan elektrik bercirikan hijau dan mesra alam itu ditawarkan Kementerian Tenaga dan Sumber Asli menerusi pelancaran Tarif Elektrik Hijau atau Green Electricity Tariff (GET) .

Menurut Menteri Tenaga dan Sumber Asli Datuk Seri Takiyuddin Hassan, GET menawarkan 4500 GigaWatt jam tenaga elektrik daripada sumber TBB setahun.

Pelanggan GET akan dikenakan bayaran tambahan 3.7 sen bagi setiap kiloWatt jam TBB yang dibeli.

Langganan GET ditawarkan secara blok iaitu 100 kiloWatt jam satu blok bagi premis kediaman dan 1000 kiloWatt jam bagi premis bukan kediaman.

Permohonan untuk melanggan bekalan elektrik daripada sumber TBB di bawah program GET dibuka mulai 1 Disember depan.

Pengguna boleh membuat permohonan di laman sesawang Tenaga Nasional Berhad (TNB) .


Semangat Keluarga Malaysia kunci kejayaan liputan RTM di PRU DUN Melaka

KUALA TERENGGANU, 23 November - Penerapan konsep Keluarga Malaysia dalam budaya kerja di sesebuah organisasi mampu memastikan kelancaran dan kesempurnaan tugas berpaksikan semangat kebersamaan.

Dalam konteks Radio Televisyen Malaysia (RTM), penghayatan semangat Keluarga Malaysia menjadi kunci di sebalik kejayaan pelaksanaan program-program bertaraf nasional yang dibuktikan melalui liputan pilihan raya baru-baru ini.

Mengambil contoh Pilihan Raya Umum (PRU) Dewan Undangan Negeri (DUN) Melaka, Ketua Pengarah Penyiaran, Datuk Ruzain Idris berkata, kerjasama petugas RTM dari negeri-negeri jiran iaitu Negeri Sembilan dan Johor, membantu melancarkan tugas-tugas pelaporan berita dan siaran langsung.

Inilah pendekatan yang akan diteruskan pada PRU DUN Sarawak.

Datuk Ruzain menyatakannya ketika melakukan lawatan kerja ke Jabatan Penyiaran Terengganu di Kuala Terengganu.  Selain menjadi tetamu undangan khas di Konti TerengganuFM, beliau turut merasmikan Studio Berita RTM Terengganu yang dilengkapi sistem penyiaran digital.


Terbabas dan langgar pokok, pemandu maut tercampak keluar dari kereta

ARAU, 23 November - Seorang pemandu kereta maut dalam satu kemalangan jalan raya di Jalan Kuala Perlis-Changlun kira-kira pukul 8.15 malam tadi.

Mangsa yang maut ditempat kejadian dikenali sebagai Amirul Syawal Arshad, 29 tahun, dari Kampung Langsat, Changloon, Kedah.

Menurut Ketua Polis Daerah Arau, Superintendan Nanda Maarof, ketika kejadian, mangsa bersama seorang penumpang dalam perjalanan dari Kuala Perlis menuju Bukit Kayu Hitam.

Setibanya di lokasi kejadian, kereta yang dipandu mangsa terbabas dan melanggar pokok di bahu jalan akibat jalan licin berikutan hujan yang turun sejak petang tadi.

Mangsa tercampak keluar ke dalam parit di kiri jalan dan disahkan meninggal dunia oleh pegawai perubatan yang tiba di lokasi kejadian.

Manakala penumpang kereta dikenali sebagai Marlisukarni Ahli, 29 tahun, juga dari Kampung Langsat, Changloon, Kedah berjaya keluar melalui tingkap dan hanya mengalami kecederaan.

Kedua-dua mangsa dibawa ke Hospital Tuanku Fauziah, Kangar dan kes disiasat mengikut Seksyen 41 Akta Pengangkutan Jalan 1987.


Jalan Tapah-Cameron Highlands ditutup sepenuhnya sehingga kerja bersih runtuhan selesai

TAPAH, 23 November - Jalan Tapah-Cameron Highlands di Pahang ditutup sepenuhnya kepada semua jenis kenderaan bermula hari ini berikutan kejadian tanah runtuh di Batu 25 dan Batu 26, semalam.

Ketua Polis Daerah Tapah, Superitendan Wan Azharuddin Wan Ismail dalam satu kenyataan menyebut, laluan tersebut ditutup sehingga kerja membersihkan runtuhan selesai.

Jelasnya, penutupan itu dibuat hasil perbincangan bersama Jabatan Kerja Raya (JKR) kerana dikhuatiri membahayakan pengguna lain.  Setakat ini, kerja-kerja pembersihan telah dijalankan namun masih terdapat runtuhan baharu yang menyekat laluan.  Pengguna dinasihat menggunakan laluan alternatif untuk ke Cameron Highlands.

Bagaimanapun bagi penduduk yang tinggal di sepanjang jalan sehingga ke Batu 20 masih boleh menggunakan laluan berkenaan dan dinasihatkan berhati-hati.


JBPM kaji tubuh pasukan MOCSAR di Cameron Highlands

IPOH, 23 November - Jabatan Bomba dan Penyelamat Malaysia (JBPM) berhasrat menubuhkan Pasukan Mencari dan Menyelamat di Gunung dan Gua (MOCSAR) di Cameron Highlands.  Ketua Pengarahnya, Datuk Seri Ts (Techologists) Mohamad Hamdan Wahid berkata, pasukan MOCSAR menjadi kaedah penyelesaian supaya sebarang insiden dapat ditangani dalam tempoh masa yang singkat.

Pada masa sama, beliau berkata, orang ramai perlu turut sama membantu menyalurkan sebarang maklumat berkaitan kejadian tanah runtuh khususnya di kawasan terpencil.  Beliau berkata demikian selepas menyempurnakan Maljis Penyampaian Anugerah Perkhidmatan Cemerlang 2020 di Hotel Casuarina@Meru di Ipoh.  Pada majlis itu seramai 100 anggota bomba di seluruh Perak menerima anugerah tersebut.


17 pekerja hotel di Langkawi positif COVID-19

LANGKAWI, 23 November - Sebanyak 17 kes COVID-19 dikesan melibatkan pekerja sebuah hotel di Langkawi.

Penularan bagaimanapun tidak melibatkan tetamu hotel berkenaan.

Pengarah Kesihatan Kedah Dr Othman Warijo menerusi kenyataan memaklumkan semua kes terbabit adalah bergejala ringan.

Semua pekerja hotel itu juga tlah lengkap vaksinasi.

Mereka diletak di bawah pemantauan di rumah oleh pasukan Pusat Penilaian (CAC) daerah Langkawi.  Seramai 30 pekerja hotel sama dikesan menjadi kontak rapat dan diarahkan menjalani kuarantin.

Pihak pengurusan hotel telah mengambil langkah penutupan 10 hari secara sukarela bermula semalam.


PGA Batalion 8 gagalkan cubaan seludup rokok putih

TUMPAT, 23 November - Cubaan seorang pemandu lori menyeludup rokok putih gagal apabila berjaya ditahan Pasukan Gerakan Am (PGA) Batalion 8 di Jalan Kelaboran Tumpat-Kota Bharu, Kelantan pagi tadi.

Menurut Timbalan Ketua Polis Kelantan, Datuk Muhamad Zaki Harun, rampasan dilakukan menerusi Op Kontraban apabila pasukan mengesan sebuah lori jenis dalam keadaan mencurigakan pada pukul 6.15 pagi.

Beliau berkata, pemeriksaan di bahagian belakang lori terbabit mendapati terdapat 118 kotak besar rokok putih yang tidak bercukai. Katanya, walaubagaimanapun, suspek melarikan diri ke arah kawasan berhampiran Hospital Kelaboran apabila menyedari kenderaannya diekori pihak berkuasa.

Beliau berkata demikian pada sidang media di Kompeni Taktikal (Komtak) Kuala Jambu, Tumpat, hari ini.

Mengulas lanjut, Datuk Muhamad Zaki berkata, berdasarkan maklumat, rokok tidak bercukai terbabit dipercayai diseludup di sekitar kawasan Pulau Tengkorak, Tumpat untuk pasaran di sekitar Kelantan dan negeri sempadan.  Anggaran nilai keseluruhan rampasan termasuk lori adalah RM915,000 dan kes disiasat di bawah Seksyen 135 (1) (d) Akta Kastam 1967.


Kemahiran kognitif wajar diperluas

PUTRAJAYA, 23 November - Program pembelajaran profesional yang fokus kepada kemahiran kognitif wajar diperluas.

Menteri Pengajian Tinggi Datuk Seri Dr Noraini Ahmad berkata, selain kemahiran digital, kemahiran berfikir secara kreatif dan berdikari membantu pekerja melaksanakan tugasan dengan lebih baik.

Beliau berkata demikian dalam teks ucapan yang disampaikan oleh Timbalan Ketua Setiausaha KPT Dr Zabri Yusoff.  Beliau melancarkan Program Profesional Universiti Malaysia Perlis (UniMAP) dan Dana Skim Pinjaman TVET di bawah Perbadanan Tabung Pembangunan Kemahiran Kementerian Sumber Manusia.  Peruntukan dana bagi tempoh pengajian lima tahun itubagi meningkatkan kemahiran dalam bidang pembinaan dan pengurusan fasiliti.  UniMAP dijangka menawarkan lebih 9,000 calon program pembelajaran sepanjang hayat (PSH) bukan formal dari pelbagai tahap pengajian.


Kos ternakan, permintaan tinggi antara punca kenaikan harga ayam

JOHOR BAHRU, 23 November - Peningkatan harga ayam kebelakangan ini berpunca daripada kos penternakan ayam dan permintaan yang tinggi.  Ia susulan banyak negeri termasuk Johor sudah beralih ke Fasa 4 Pelan Pemulihan Negara, (PPN) yang mendorong kepada peningkatan permintaan.

Exco Perpaduan, Perdagangan dan Hal Ehwal Pengguna, Dr. Chong Fat Full berkata, harga ayam meningkat pada fasa keempat ini berikutan penternak tidak dapat menjangkakan pembukaan fasa-fasa ini.  Ketika ini, harga ayam di Johor berada sekitar RM9.80 sekilogram, naik 30 sen berbanding sebelum ini.  Beliau berkata demikian pada Persidangan Keempat Dewan Undangan Negeri ke-14 di Johor Bahru.  Penguatkuasaan dan pemantauan daripada Kementerian Perdagangan Dalam Negeri Hal Ehwal Pengguna (KPDNHEP) dipergiat selain melaksanakan Skim Harga Maksimum Musim Perayaan bagi memastikan kestabilan harga ayam.


Rempuh treler, warga emas maut di lokasi kejadian

RAWANG, 23 November - Seorang lelaki warga emas maut dalam nahas jalan raya Lebuhraya Plus berhampiran Rawang, Selangor malam tadi.

Bomba terpaksa dipanggil bagi mengeluarkan mayat mangsa tersepit.

Menurut Pengarah bomba Selangor, Norazam Khamis, kejadian berlaku di susur keluar Hentian Rehat dan Rawat Rawang.

Pikap yang dipandu mangsa dikatakan hilang kawalan menyebabkan ia terlanggar sebuah treler yang diletak di bahu jalan.

Impak perlanggaran menyebabkan mangsa Raja Hizad Raja Kamaruzaman yang berusia 67 tahun tersepit di tempat duduk pemandu.

Sebaik dikeluarkan, pihak ambulans mengesahkan warga emas itu tidak lagi bernyawa.

Mayat diserahkan kepada polis untuk tindakan lanjut.

Kes dirujuk mengikut Seksyen 41 Akta Pengangkutan Jalan 1987.


Pelantikan dua individu di pejabat Menteri Luar tiada implikasi kewangan tambahan

KUALA LUMPUR, 23 November - Pelantikan Dr. Ahmad Idham Ahmad Nazri sebagai Setiausaha Kebudayaan bertujuan mengisi jawatan Pegawai Tugas-Tugas Khas yang sedia ada di Pejabat Menteri Luar.

Manakala, pelantikan Datuk Seri Eizlan Yusof sebagai Perunding Kreatif kepada Menteri Luar pula tidak melibatkan implikasi kewangan kepada Kerajaan.

Itu penjelasan Menteri Luar, Datuk Saifuddin Abdullah berhubung rasional pelantikan kedua-dua individu terbabit dalam Kementerian Luar.

Datuk Saifuddin menghargai kedua-dua anak seni tempatan tersebut atas kesediaan mereka berkhidmat untuk negara.

Beliau menjawab pertanyaan wakil Lembah Pantai, Ahmad Fahmi Fadzil.


KPKT beri perhatian serius, isu lambakan rumah tidak terjual

KUALA LUMPUR, 23 November - Kementerian Perumahan dan Kerajaan Tempatan (KPKT), memandang serius isu lambakan rumah tidak terjual hingga berlaku kelembapan pasaran hartanah yang menjejaskan ekosistem pemajuan perumahan dan rantaian ekonomi.

Antara puncanya, penawaran perumahan tidak sepadan dengan permintaan, harga rumah tidak sepadan dengan pendapatan isi rumah, lokasi kurang menarik dan transaksi pembelian rumah sedia ada secara subsale.

Inisiatif kerajaan ialah Kempen Pemilikan Rumah, HOC dengan pengecualian duti setem kepada pembeli rumah kediaman berharga antara RM300,000 hingga RM2.5 juta, yang terhad kepada RM1 juta pertama daripada harga kediaman tersebut.

Diskaun 10% turut disediakan pemaju berdaftar melalui Persatuan Pemaju Hartanah dan Perumahan Malaysia (REHDA), Persatuan Pemaju Perumahan dan Hartanah Sabah (SHAREDA) dan Persatuan Pemaju Perumahan dan Hartanah Sarawak (SHEDA).

Kempen sejak Januari 2019 itu akan diteruskan sehingga 31 Disember depan.

Datuk Seri Dr Ismail menjawab pertanyaan wakil Machang, Datuk Ahmad Jazlan Yaakub.


JBPM kenal pasti 200 lokasi panas banjir, termasuk lokasi baharu di Maran, Kuala Lipis dan Kota Tinggi

SEBERANG JAYA, 23 November - Jabatan Bomba dan Penyelamat Malaysia (JBPM) mengenal pasti 200 lokasi panas banjir seluruh negara.

Ini termasuk beberapa lokasi baharu di Maran, Kuala Lipis dan Kota Tinggi.

Menurut Ketua Pengarah JBPM, Datuk Seri Mohammad Hamdan, pihaknya telah berada dalam keadaan siap siaga untuk menghadapi sebarang bencana sejak September lalu.

Persediaan secara menyeluruh itu termasuk dari segi logistik darat, laut dan udara.

Tambah beliau, cuti 12,500 anggota dan pegawai bomba turut dibekukan sebagai pesediaan menghadapi bencana itu.


Polis Pahang rampas rokok seludup bernilai RM3.3 juta

BENTONG, 22 November - Tindakan seorang pemandu lori membawa rokok seludup bernilai RM3.3 juta dari Kemaman, Terengganu ke Kuala Lumpur mengundang padah.

Dia diberkas polis di Karak bersama-sama muatan 333 kotak pelbagai jenama rokok tanpa cukai Kastam.

Timbalan Ketua Polis Pahang, Datuk Mohd Yusri Hassan Basri berkata ketika ditahan suspek berusia 43 tahun ini diiringi rakannya berusia 30 tahun yang memandu sebuah kereta lain. Suspek direman empat hari hingga esok.


Sindiket dadah bernilai RM1.44 juta tumpas

BUKIT BERUANG, 22 November - Sindiket pengedaran dadah dikenali "Abang 888" tumpas ketika cuba menjalankan transaksi bahan terlarang itu ke negara jiran.  Serbuan di sebuah inap desa yang menjadi sarang transit berhampiran Pantai Puteri, Melaka menemukan 40 kilogram dadah jenis syabu dianggar bernilai RM1.44 juta.

Ketua Polis Melaka, Datuk Abdul Majid Mohd Ali berkata seorang lelaki warga Indonesia ditahan dalam serbuan, Khamis lalu. Modus operandi menggunakan bot untuk menghantar dadah tersebut ke Indonesia.

Suspek direman 7 hari hingga 25 November.


Jangkitan COVID-19, kes aktif kembali meningkat

PUTRAJAYA, 22 November - Kebanyakan indikator utama jangkitan COVID-19 menunjukkan tren penurunan kecuali purata kes aktif yang meningkat 6%.

Jelas Ketua Pengarah Kesihatan, Tan Sri Dr.Noor Hisham Abdullah, purata kes aktif yang dahulunya konsisten selama 10 minggu, kini telah menunjukkan peningkatan semula selepas 5 minggu kebenaran rentas negeri diumumkan.

Kadar penggunaan fasiliti kesihatan terutamanya bagi pesakit Kategori 3 hingga 5 mula meningkat.

Malah, kewujudan kluster komuniti yang sebelum ini mencatatkan penurunan... kini turut meningkat.

Kadar vaksinasi dalam kalangan remaja yang rendah, meningkatkan kebarangkalian untuk ahli keluarga mereka dijangkiti virus berkenaan.

Justeru, Tan Sri Dr.Noor Hisham menekankan tindakan kesihatan kendiri dalam kalangan masyarakat dengan terus mengamalkan TRIIS bagi mengurangkan risiko jangkitan.


Kekal waspada walaupun kes COVID-19 di bawah paras 5,000 kes

PUTRAJAYA, 22 November - Hari ini 4,885 kes baharu COVID-19 direkodkan dalam negara.

Walaupun kes harian mencatatkan penurunan di bawah 5,000 kes buat dua hari berturut-turut Keluarga Malaysia diingatkan terus patuhi semua langkah kesihatan awam.

Menteri Kesihatan, Khairy Jamaluddin sekali lagi mengingatkan rakyat mesti terus berwaspada dan kekal patuhi SOP dalam usaha memutuskan rantaian jangkitan seterusnya melepasi jangkaan tempoh genting sekiranya berlaku peningkatan kes.

Bagi memastikan sistem kesihatan awam tidak lumpuh, pihaknya sentiasa mengawasi jumlah kemasukan harian pesakit di hospital termasuk unit rawatan rapi.

Beliau berucap pada Majlis Penyerahan Sumbangan Korporat Keluarga Malaysia di Putrajaya.

Kementerian Kesihatan Malaysia (KKN) menerima sumbangan bukan tunai berjumlah RM41.56 juta daripada tujuh penyumbang.


KPM akan keluarkan jadual baharu SPM 2021

PUTRAJAYA, 22 November - Kementerian Pendidikan akan mengeluarkan jadual baharu bagi peperiksaan Sijil Pelajaran Malaysia (SPM) 2021 dalam masa terdekat.

Menteri Kanan Pendidikan Datuk Dr Radzi Jidin berkata KPM menerima banyak pandangan daripada ibu bapa dan calon berkaitan jadual SPM berkenaan.

Perbincangan bersama Lembaga Peperiksaan dan pengurusan tertinggi KPM dilakukan untuk melihat, mengambil tindakan sewajarnya dan menganalisis satu persatu pandangan.

Media sebelum ini melaporkan terdapat pihak yang meminta jadual SPM 2021 yang akan berlangsung pada 3 hingga 20 Mac 2022 dikaji semula, terutama kertas peperiksaan yang diadakan pada hari Jumaat dan Ahad.


Polis Perak, PPS pantau pematuhan SOP di sekolah

IPOH, 22 November - Lebih 1,000 anggota polis dan pegawai perhubungan sekolah (PPS) ditugaskan untuk memantau pematuhan prosedur operasi standard (SOP) di 1,102 sekolah rendah dan menengah pada pembukaan semula sekolah di Perak hari ini. Menurut Ketua Jabatan Pencegahan Jenayah dan Keselamatan Komuniti Negeri, SAC Noorzainy Mohd Noor, ia bagi memastikan pihak sekolah dan pelajar mematuhi SOP ditetapkan.

Selain PPS, turut ditempatkan Unit Rondaan Bermotorsikal dan anggota polis trafik untuk memantau lalu lintas bagi mengelakkan kesesakan dan memastikan keselamatan pelajar terpelihara.

Beliau ditemui selepas Program Pemantauan SOP COVID-19 bersama pengurusan Sekolah Kebangsaan Cator Avenue di Ipoh.  Seramai 100,816 daripada 201,632 murid Tahun Satu hingga Enam di Perak memulakan sesi persekolahan hari ini.


KWP wujud segera jawatankuasa pantau pembangunan ekonomi, sosial Labuan

LABUAN, 23 November - Jawatankuasa Tertinggi Majlis Pembangunan Ekonomi dan Sosial yang diterajui Kementerian Wilayah Persekutuan (KWP) dan Perbadanan Labuan akan dilaksanakan dengan kadar segera.

Ia bertujuan untuk memantau segala aspek pembangunan di pulau ini dapat dilakukan sebaik mungkin.

Timbalan Menteri Wilayah Persekutuan, Datuk Seri Jalaluddin Alias berkata, jawatankuasa itu juga akan membincangkan hal berkaitan dengan industri-industri untuk penempatan dan pembaikan, aktiviti ekonomi serta aktiviti masyarakat.  Jelasnya, isu yang dibangkitkan akan diselesaikan oleh jawatankuasa yang telah dikenal pasti, membabitkan pengangkutan, status Pulau Bebas Cukai, pelancongan dan juga pembangunan infrastruktur.  Beliau berkata demikian kepada pemberita, selepas mempengerusikan mesyuarat sesi dialog bersama pemain industri, di Wisma Perbadanan Labuan.